Mateo 23 - Holy Bible [Aymara Bible 1997] - (Mat 23)\nUcapachaw Jesusajj take jakenacaru, discipulonacapampiru säna:\n“Ley yatichirinacajja, fariseonacasa Moisesan yatichäwinacap yatichañatac uscutäpjjewa.\nJumanacajj jupanacarojj jaysapjjamaya, lurapjjaraquim cuntejj sapctam take ucanaca. Ucampis jan jupanacjamajj lurapjjamti, jupanacasti may arsupjje ucatsti yakhrac lurapjje.\nJupanacajj jan aptcañ carganacwa jakenacarojj uchapjje, apañaparacwa munapjje; ucampis jupanacajj janiw luc'anapampiquis llamct'añ munapquiti.\nTake cuns lurapjjewa jaken uñjayasiñataquiqui, munapjjaraquiwa amparanacaparu, paranacaparu apaña mä kawkha Diosan arunacap jach'a papelanacaru kellksuta. Uqhamaraquiw jach'a flecon isinacampi isthapisipjje yakha jakenacat sipansa.\nMank'añ horasanacasti suma chekancañ munapjjaraqui, uqhamarac sinagoganacansa jilïrinacan konuñanacapan kont'asiñ munapjjaraqui.\nCallenacansti take jakenacampiraquiw aruntayasiñ munapjjaraqui ‘yatichiri’ sayasiñrac munapjje.\n“Jumanacasti janiw ‘yatichiri’ sayasipjjañamäquiti, jumanacasti jilapuräpjjtawa; mayniquiraquiw Yatichirejja, ucasti Cristowa.\nJaniraqui qhitirus ‘awqui’ sapjjamti acapachanjja, maya sapaquiw Awquisajj taketaquis utji; jupasti alajjpachanquiwa.\nJaniraqui ‘jilïri’ sayasipjjamti, Cristo sapaquiwa jilïrejja.\nQhititejj jumanacat taket sipansa juc'amp jach'ajja ucaw mayninacar sirviñapa.\nQhititejj jach'a jach'a tucchi ucajj jisc'achatäniwa, ucampis qhititejj jisc'achatächi ucajja jach'añchatäniwa.\n“¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacasti alajjpacha puncjja jist'antapjjtawa yakhanacan jan mantapjjañapataqui; ni jumanacas mantapcaractati ni yakhanacarus mantayapcaractati.\n[¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacasti ijmanacan utanacapjja aparapjjtawa, uca jan wali luräwinacam imt'añataquisti jach'a oracionanac lurapjjtajja. Ucatwa jumanacajj jach'a mutuyäwi catokapjjätajja.]\n“¡Ay, camachapcaquïta jumanacajj ley yatichirinaca, fariseonaca, c'ari chuymaninaca! Jumanacajj wañanjama, kotanjama take cheka muytapjjtajja maynicsa jicjjatañataqui. Jumanacan saräwinacamar cutiquipstjje ucqhajja, uca jakerojj jumanacat sipansa juc'ampi infiernor sarirwa tucuyapjjtajja.\n“¡Ay, camachapcaquïta jumanacajj juyqhu irpirinaca! Jumanacajj sapjjtawa: ‘Maynitejj juramento lurchejja templon sutiparojj janiw ucajj cunäquisa, ucampis temploncquis uca kori laycu jurapjjsta ucajja manuwa’ sasa.\n¡Jan amuyun juyqhunaca! ¿Cunas juc'amp wali waquisirejja, koriti, jan ucajj uca koriru kollana tucuyquisa uca templocha?\nUcatsti jumanacajj sapjjaractawa: ‘Maynitejj juramento lurchejja altar laycu ucajj janiw cunäquisa, ucampis altarancquis uca ofrenda laycu juramento lurirejja manuwa’ sasa.\n¡Jan amuyun juyqhunaca! ¿Cunas juc'amp wali asquejja, ofrendati, jan ucajj uca ofrendar kollana tucuyquis uca altaracha?\nUqhamasti altar laycu jurament lurirejja, janiw juramento lurquiti altar sapatacti, jan ucasti take cunatejj ucjjancqui ucatwa luri.\nDiosan templop laycu juramento lurirejja janiw juramento lurquiti templo laycuqui, jan ucasti Dios laycuw luri, Diosan ucancatap laycu.\nAlajjpach laycu juramento lurirejja Diosan konuñap laycuwa luraraqui, ucan kont'atäquis uca Diosamppachata.\n¡Ay, juyqhu irpirinaca! ¡Jumanacajj mä jisc'a chhichhillancsa susupjjtawa, ucampis mä camelljja mank'antasipcactawa!\n“¡Ay, camachapcaquït jumanacajja ley yatichirinaca, fariseonaca, c'ari chuymaninaca! Jumanacajja ankäjjacwa phisqhuraptajja vasonacsa, platonacsa; ucampis chuymanacamajja wali k'añuwa, jumanacasti lunthatasiñampi mich'asiñampi phokhantatäsipctawa.\n“¡Ay, camachapcaquït jumanacajj ley yatichirinaca, fariseonaca, c'ari chuymaninaca! Jumanacajja ankäjjatjja suma jank'o pintat amaya imäwjamäpjjtawa, ucampis mankhajja cunayman k'añu jiwat ch'aqhanacampi phokhantatäpjjtawa.\nUqhamaraquiw jumanacajja ankäjjatjja wali k'oma tucupjjta jakenac nayrakatanjja, ucampis chuymanacamanjja jan wali luräwinacampi ñankha amtañanacampi phokhantatäpjjtawa.\n“¡Ay, camachapcaquït jumanacajja ley yatichirinaca, fariseonaca, c'ari chuymaninaca! Jumanacajj profetanacan imäwipjja lurapjjtawa, uqhamarac asqui jakenacan imäwinacapjja c'achachapjjaractawa.\nUcatsti sapjjtawa: ‘Jiwasanacatejj awquinacasan urunacapan jacapjjasän ucajja, janiw uca profetanacaru jiwayañjja yanapcasänti’ sasa.\nTake acanac luratanacamampejja jumanacpachaw uñt'asipjjta uca profetanac jiwayir jakenacan wawanacapäpjjatamjja.\n¡Jichhajj tucuyapjjamay cuntejj jumanacan awquinacamajj kalltawaycäna ucjja!\n“¡Jumanacajj catari casta jan wali jakenacäpjjtawa! ¿Cunjämrac jumanacasti uca infierno mutuyäwitsti jaltapjjätasti?\nJichhajj ucatpï nayajj jumanacarojj qhitanëjja profetanaca, yatichirinaca, amuyt'irinacaraqui. Ucampis jumanacajj janiw jupanacarojj catokapcätati; mayninacarojj ch'accatapjjätawa, mayninacarusti sinagoganacan nuwjapjjaraquïta, ucatsti marcat marcrac arcnakapjjaraquïta.\nUca laycupï take suma jakenacan jiwayatäpqui ucanacajj jumanacjjancanejja, Abel sat asqui jaket kalltasina, Berequiasan Zacarías sat yokapcama, qhitirutejj jumanacajj Diosan templopan jiwayapctas uca.\nKhanacwa sapjjsma, take aca luräwinacatjja jumanacaw juchañchatäpjjäta jichhür jacapctas ucanacaru.\n“¡Jerusalén, Jerusalén, jumawa profetanacarojj jiwaytajja, Diosan qhitanitanacaparusti kalampiraquiw c'upjaractajja! ¡Nayasti kawkha cutiraquiw jumanacarojj tantacht'añ munapjjäyäsmajja cunjämtï mä wallpajj jisc'a chhiwchhinacaparojj jawsthapqui uqhama, ucampis janiw munapctati!\nUñjapjjamaya, cunjämatejj jumanacan utanacamajj ina ch'usar tucuni uca.\nUcampis sapjjsmawa, janiw mayampis uñjapquitätati, cunapachatejj: ‘¡Bendicitäpan Tatitun sutiparu jutirejja!’ sapcäta ucürcama.”


Timanaka – Iniciativa Andina de Montañas\nUraqpachan qalltaw utjir amtanakarjamaw biodiversidad jark’aqañax amtata, Plan Estratégico de la Convención de Diversidad Biológica y las Metas de Desarrollo Sustentable de la ONU ukan amtanakaparjama. Uraqpachatak ukhamarak kuntinintitakis biodiversidad ukatakix qullunakax sinti wakiskiriwa, ukatx walja jisk’a laq’unak ukhamarak yatxatatanak utjayi, pachan turkakiptäwiparus mayjt’ayasa, junt’u uraqinak turkakiptayasa. Los Andes khunu qulluxa, uraqpachanx wali jach’awa, biodiversidad uksatakix kimsa aski chiqa utjayi: los Andes Tropicales, Tumbes-Chocó-Magdalena ukatx Chile markan jallu ch’uminaka. Los Andes jach’a qullun 7000 km jilatapatx kunayman ikusistim quqanaka, ch’uminaka, qullunkir pastunakaw utji, ch’isllirkir quqanakata ukat ch’alla uraqinakata. Akawjchiqanakax jukumari, titi phisi ukatx mallkun utjäwiparakiwa. Iniciativa Andina de Montañas ukax biodiversidad ukar jarkaqañ ikusistimanakar suma uñjañañ amti, thaya qullunak akat qhipatak nayrar sartañ irnaqaw amtampi utjir yatiyäwinak yatit amuyunak yaqhanakar uñt’ayasa.\nLos Andes, ukhamarak yaqha qullunchiqawjanakasa, pacha turkakiptäwit sinti jan walt’äwinak uñt’ayi, uka jan walt’äwinakasti uraqtuqinx juk’ampi turkakiptaw uñt’ayi. Pacha junt’uptäwix mayjt’atawa jallux (sintiw puri yaqhippachax janiraki) ukhamataw khunu chhullunkhinakatakis jan walt’äwinakx apaniraki, uraqapchar aynacht’aw apanisa ukhamarak uraqirus jan walt’ayasa, matirya orgánica, tantat karwun juk’amp chhaqtayasa. Uñtanakatak jan walt’äwinakx utjayarakiwa, pisus ikulujikus ukatx ikusistimas (juk’ampins ch’alla uraqina, thaya uraqina ukat ch’uxña quqaniwjanakana) juk’ampachax taqi uka mayjt’anakax uñjata; thaya uraqinakan turwiras ukat phuthutinakar jank’ak aynacht’ayasa; laq’u mirantawir jark’asa. Ukampirus pacha turkakiptäwix k’umar jakäwitakis markan manq’añanak jark’aqawirus jan walt’äwinak apani, machaq laq’unaka uñstayasa ukat yapunakatakis jaqinakatakis usunakamp aynacht’ayasa, (mach’anaka, umamp aynacht’ayäwinaka, alliqtäwinaka, achhiju) taqi ukanak uñstayasa, wañapachanxa uma pist’awi, wañthapiwinakaw utji. 2018 maratapachaw Iniciativa Andina de Montañas ukax Agenda Estratégica ukamp nayrar sarantayi, Pacha Turkakiptawxat los Andes qullunakat jan walt’äwinak juk’aptayañatak amtanakap wakichi, thaya markanakan jakäwinakapar ch’amanchasa ukatx markachirit pachat yatxataw lurañataki ukhamat markpachatak machaq amatanak wakt’atayañataki.\nTaqi chiqanaw khunu qullu uñtanakanx pachan mayjt’atapampix khunu chhullunkhinakax juk’ak uñjasxi. Los Andes Tropicales uksanxa, 1970 mara qhipatxa khunu chhullunkhinakax uraqpachat sipans wali juk’akiw uñjasxi. Venezuela, Colombia, Ecuador ukat Perú markanakanx 5000 m.s.n.m ukja utjir khunu chhullunkhinakax janïr 2100 marar purkasinx niya q’ala chhaqtat uñxapxäni. Akax thayapatxa uraqin ikusistimapampir uñtanakapampiruw mayjt’äwinak utjayi, ukhamarakiw quqanaksa, uywanaksa maysatuqir saranuquyxaspa, khunu chhullunkhit chullurat qutanak utjayasa ukampirus khunu qullunak thiyan uman ikusistimanakar mayjt’ayasa. Aynachtuqiwj kuntinintinxa, Campo de Hielo Continental del Sur, los Andes australes uksanx 50 khunu chhullunkhi utjkï ukar 40 ukhamp yapxatatats wali pisiqtataw jikxatasi. Los Andesan wañawjchiqanakatakis hidrología ukatakis wakiskiriw khunu chhullunkhinakaxa, pata markanakatakis ukhamarak jach’a markanakatakis umwa imi. Alayawj los Andes uksanx khunu chhullunkhinakax juk’akiw uñjasi ukatx pachax llaphikirakiwa, phujunakax juk’akiwa; ukhamïpansti, juk’ampiw uka jan walt’äwinakax uksanx uñjasi ukatx jichhax uka khunu qullunkan khunu chhullunkhinakax juk’amp patxanakanakiw utxi; Venezuela markanx Pico Humboldt uksanak khunu chhullunkhinakax jikxatasxi, akat juk’apacharux chhaqtawayxaniwa. Thayatuqin jakir jaqinakatakix rikursus itrikus ukat ikusistima ukanakax mä uñachäwiwa, ukhamarak khunu chhullunkhinak chullurawis mä jan walt’awinïwa, Los Andes qullunakan pachan mayjt’äwipar jichuntañxat wakiskir amta thakhipax pacha mayjt’aw utjkï ukar pisiqtayañawa, nayrstäwit jan walt’äwinak uñjasa ukat yaqha luräwinakamp jaqinakar ch’amanchaña.\nlos Andesax kuntinintin uma utjayiripawa, jawiranakapana, khunu chhullunkhinakapana, qutanakapana, juqhunakapana ukatx uraq manqhankir umapanw uñjasi. Thayatuqin jakasirinakan nayarar sartañapatakix sinti wakiskiriwa, jaqinakan uma umt’apxañapataki ukakipkarakiw (yapuchäwitaki, uywachäwitaki, lus qhana utjayañataki ukat yaqhanakampitakiw) wali wakiskiri. Ukatx umax asxarayäwirus tukurakispawa, kunawsatï jallux sinti purki ukhax umaw walpun jilaraspa yapunaks utanaks aparakispa jall ukhamataw jaqi chhaqtayäwinaks ukhamarak qullqituqit aynacht’añanaks utjayaspa. Thayatuqin pacha mayjt’aw utjipan markachirinak jilxatxatapas umxat ch’axwañ walpun utjayxi, uma utjirinak wañthapxatapata, juk’ampins waña pachanw uka ch’axwawinakax uñjata. Kuntinintin wali uñt’at markanakapana, ukataypinkiw Bogotá, Quito, La Paz ukat Santiago de Chile markanakaxa, qhunu qullunak taypinw jikxatasi. Yaqhasti Lima markana, pachpa markataw umax juti ukwa umapxaraki. 2007 maranx Iniciativa Andina de Montaña ukax Declaración de Tucumán uksataqix mä wakiskir amtaw uñt’ayatayna ukax hidrográficas phujunak mayacht’asis apanaqañataki, jutïr maranakatak ikusistim askin apnaqañatak ukhamat askijam uma sarayañataki.\nLos Andes markachirinaka\nIAM ukan chikanchasir markanakatx chikatans chikatapaw los Andes uksan jikxatasipxi, taqpach markachirinakapatsipans mä kimsa ukhaniw jakapxi, wali qamir musayku saranak utjayasa. Los Andes uksan utjnuqasir jaqinakax patak maranx taqiniw utjirinakamp chikax irnaqapxiritayna. Jupanakax (ch’uqi, apilla ukat mashwa) achunak achuyirit uñt’atäpxiwa, ingeniería hidráulica uksatx (gochas ukat kanalis) uma apnaqañataki, uraqtuqitx (andenes) ukat yaqhanakampi apnaqañ yatipxaraki. Los andes uksan may may saranakapax pachpachiqan saranakapamp waythapitawa, (qhichwa, aymara, mapudungun ukat yaqha tayka arunakamp) arst’asipxi, aka uraqin utjirinakax kunjamas nayrat jichhakam apnaqasiski. Uksatuqin jaqi jilxatäwi, markachäwi, qullqi sartä taqi ukanakax mayjt’äwinak utjayi, los Andes uksan markachäwipax jichhax juk’amp mayjawa; janiw patatuqin utjnuqatakiti ukhamarak uywachaw yapuchäwimpikis jakapkiti, jichhax patatuqinx yaqha machaq jakäwiw utxi, markachirinakax kunayman luräwinak lurapxi ukataypinkiw turismo ukatx musparkay markanak utt’ayasaw nayrar sarantayapxi. Jichhapach wayn tawaqunakax nayrar sartañ uñtampiw taqin chikanchasir saräwinakapar yäqas kusisit chuymamp sarxarupxi.


Carlos Romero, nayra p'iqichiri\nCarlos Romerox jan mutuñ utan jist’antatäxpanti, utan jist’antat jakxpan, 350.000 bolivian antutayasiñatak churpan sasaw wasürux tata Alan Záratex arsuwiyi, jupax taripirirakiwa.\nChinuqa phaxsitpachw Romerox San Pedro mutuñ utan jist’antat jikxatasi. Uñt’atanakampiw kamachinak t’unjas yanapayasitapjama, irnaqañw jan phuqhkasmachataynati sasaw juparux juchx jaqusipki, Unidad Ejecutora de Lucha Integral Contra el Narcotráfico (UELICN) ukan qullqix jan wal apnaqat utji sasaw sawiyi.\nLlikämw taripirinakan aruskipawiyapxi. Romeron arxatiripax jan mutuñ utan jupar jist’antasxpanti sasaw mayiwiyi, ukhamarus taripañatak yatxatirinakax mutuñ utan jist’antasiskakpan sasaw mayiwiyapxaraki. “Taripirinakax arsutanakaw ist’awiyapxi, taripañatak yatxatirinakax anchrakwa mayiwiyapxi (…) Romeron arxatiripast jupax jan taripäw jan walt’ayasaw jupax katuntayasiwiyi sawiyarakiwa” sasaw tata Andrés Zuñigax arsuwiyi, jupax Romeron arxatiriparakiwa.\nJaniw utat jist’antatak jikxatasiñapäkiti, janiw 350.000 bolivianok churañapäkiti jan ukax janiw anqa markanakar sarkaspati, janirakiw taripäwin uñstapki uka jaqinakampix aruskipkaspati sasaw taripirix sawiyaraki./RAR


Chacha warmjam sum sarnaqapjjam | Familiamajj kusisitaw jakasispa\nChacha warmjam sum sarnaqapjjam\n“Jaqejj janiw jaljtaykaspati kuntejj Diosajj mayachkis ukjja.” (Mateo 19:6)\n‘Warmimarojj jan engañamti’ sasaw Jehová Diosajj qhanañchi (Malaquías 2:16). Jaqechatanakajj uka ewjjtʼarjam sarnaqañatakiw chʼamachasipjjañapa, janitï ukarjam sarnaqapkaspa ukhajja, janiw purapat confiyasiñajj utjkaspati. Cheqas purapat confiyasiñajj utjki ukhaw chacha warmejj jukʼamp munasipjje.\nChacha warmjam sum sarnaqañajj jichhürunakan chʼamakëjjewa. Ukhamajj ¿kunas sum jakasiñatak yanaptʼapjjeristam?\n1 CHACHAMAW JAN UKAJJ WARMIMAW NAYRANKAÑAPA\nBIBLIAJJ KAMSISA: ‘Kunatï askïkis ukpun ajllipjjam’ (Filipenses 1:10). Chachamaw jan ukajj warmimaw jumatakejj taqe kunat sipansa nayrankañapa.\nJuparuk munasisma ukat ‘kusisit’ jakasipjjasma ukwa Jehová Diosajj muni (Eclesiastés 9:9). Jupatwa llakisiñama ukat askip thaqhañama, sasaw Diosajj qhan ewjjtʼistu (1 Corintios 10:24). Chachamasa jan ukajj warmimasa, jupar wali askit uñjatama ukat yanaptʼap munatamwa amuyañapa.\nChachamampi jan ukajj warmimamp sum parltʼasiñatakiw tiempo apstʼasiñama\nPaninëjjasajj janiw jumatak llakisiñamäkiti\n2 “CHUYMAM IMAM”\nBIBLIAJJ KAMSISA: “Khititejj mä warmirojj munapayañataki uñtejja, niyaw chuymapanjja jupampi wachoqa juchjja lurjje” (Mateo 5:28). Maynitï qʼañu jan wali amuyunakat lupʼiskchi ukhajja, chachaparu jan ukajj warmipar engañkaspas ukhamawa.\nUkatwa Jehová Diosajj “chuymam imam” sasin ewjjtʼistu (Proverbios 4:23; Jeremías 17:9). Ukatakejja, kunanaks uñchʼuktan uk amuytʼasiñasawa (Mateo 5:29, 30). Job chachatwa yateqasiñasa, jupajj yaqha warminakar jan uñchʼukiñatakiw chuymapan amtäna (Job 31:1). Pornografía sat qʼañu luräwinakjja, janiw uñchʼukiñamäkiti. Ukatjja, janipuniw chuymaman yaqhar munañajj utjañapäkiti.\nChachamaru jan ukajj warmimar qawqsa munasta ukajj qhanäñapawa\nJuparutï maynimp parlatamajj jan waltʼaykchi ukhajja, janiw jupamp parljjañamäkiti\nKunanakansa pantjasta uk amuyasiñamawa (Salmo 15:2). Ukat janiw maynimp yanaptʼayasiñ ajjsarañamäkiti (Proverbios 1:5). Qʼañu amuyunakatï pʼeqeman utjaspa ukhajja, janiw aynachtʼañamäkiti, antisas ukanak atipjañatakiw chʼamachasiñama (Proverbios 24:16). Chacha warmjam sum sarnaqañataki chʼamachasitamatjja, Jehová Diosaw wal bendicïtam.\nChachajampi jan ukajj warmijamp parltʼasiñatakejja, ¿kunjamatsa tiempo apstʼasirista?\nJupaw munat amigojajja, ¿sasin siristti?


Sarnaqäwi: Melita Jaracz | Taman yatjjatañataki\n¿Kuna arutsa liytʼäta? Albanés Alemán Amárico Armenio Aymara Azerí Azerí (alfabeto cirílico) Becol Bengalí Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chuvash Cingalés Citonga Coreano Criollo de las Seychelles Criollo haitiano Criollo mauriciano Croata Danés Efik Eslovaco Esloveno Español Estonio Finlandés Fiyiano Francés Georgiano Griego Guaraní Gujarati Gun Hausa Hebreo Hiligaynon Hindi Hiri motu Holandés Húngaro Ibo Ilocano Indonesio Inglés Islandés Isoko Italiano Japonés Kannada Kazajo Kikuyu Kiniaruanda Kirguís Kiribatiano Kirundi Letón Lituano Luganda Luo Macedonio Malayo Malayálam Malgache Maratí Maya Mongol Nepalés Noruego Oromo Osético Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua boliviano Rumano Ruso Samoano Sango Serbio (Alfabeto cirílico) Serbio (alfabeto latino) Shona Sranangtongo Suajili Sueco Tagalo Tai Tamil Tayik Telugu Tigriña Tivo Tok pisin Tsotsil Tumbuka Turco Turcomano Turcomano Tuvaluano Tártaro Ucraniano Urdu Uzbeko Vietnamita Waray-Waray Wolaita Yoruba Zapoteco (Istmo) Árabe\nDiosan bendicionapaw yanaptʼawayitu\nMelita Jaracz kullakan arsutaparjama\nKHÄ 1927 maranwa Wakaw (Saskatchewan, Canadá) sat mä jiskʼa markan nasiwayta. Awk taykajajj paqallq wawanakanïnwa, ukhamajj jiskʼatpachaw waljanimp jakasiwayta.\nQollqe toqet aynachtʼañaw 1930 maranakan utjäna uk familiajajj uñjawayiwa. Janis walja qollqejj utjapkchitänjja, utajan manqʼañajj utjapuniriwa. Mä wakampi mä qawqha wallpanakampiw utjapjjetäna, ukhamatwa kʼawnasa, lechesa, quesosa, mantequillasa, yaqha ukhamanakas utjapjjetäna. Uywanak uñjañsa, utan lurañanaksa taqeniw yanaptʼapjjerïta.\nWali kusisitaw jakasiwayta, kunjamsa manzananakajj uta manqhan thujstʼiri uk amtasipuntwa. Phajsa tiemponjja awkijajj granjat apsupjjerïkta uk aljiriw sariri, ukatsti jichhak cosechata mä caja manzanwa jila partejj apaniri. ¡Manzananak sapüru manqʼañajj wali kusiskañänwa!\nFAMILIAJAJJ CHEQA YATICHÄWINAKWA YATEQE\nSojjta maranïskayäta ukhaw awk taykajajj Bibliat yatjjatañ qalltapjjäna. Johnny jilïr jilajaw naskäna uka qhepata jiwatayna. Awk taykajajj uka cheqankir sacerdoteruw wali llaktʼat akham jisktʼapjjatayna: “¿Kawkinkpachas wawajajja?” sasa. Sacerdotesti sataynawa: ‘Niyakejjay wawamajj jan bautisatäkchïnjja, janiw alajjpachankkiti. Jan ukasti kawkharutï jan bautisat jaqenakasa, wawanakasa sarapki ukankiwa. Ukampis pagapjjetasma ukhajja, alajjpachar sarañapatakiw Diosat mayirapipjjerisma’ sasa. ¿Ukham satajj kunjamsa jikjjatasismäna? Awk taykajajj chuym wal ustʼayasipjjäna, janirakiw uka sacerdotempis parlañ munjjapjjänti. Ukhamäkchïna ukasa “¿kawkinkpachas Johnny wawajajja?” sasin jisktʼasisipkakïnwa.\nMä urojja, Jehová Diosan Testigonakapan lurat ¿Dónde estan los muertos? sat folletwa mamajajj jikjjatatayna. Wali kusisitapuniw uk liytʼäna. Tatajajj utar purinïna ukhajja, mamajajj akham sänwa: “¡Wawasajj kawkinkisa uk yatjjtwa! Jupajj ikiskiwa, mä urojj sartaniniwa” sasa. Uka arumpachaw tatajajj uka folleto liysüna. Jiwatanakajj ikisipkiwa, mä urusti jaktanipjjaniwa sasin Bibliajj yatichki uk liytʼasajja, chuymachtʼataw jikjjatasipjjäna (Ecl. 9:5, 10; Hech. 24:15).\nTestigonakampi Bibliat yatjjatañ qalltañajja, kusisita, chuymachtʼata jakasiñatakiw yanaptʼapjjetäna. Awk taykajajja, tantachäwinakarus sarjjapjjänwa. Mä qawqha tiempotjja, Diosan arunakap yatiyiris sarjjapjjarakïnwa. Uka tamankirinakat waljanejja, Ucrania markat jutirïpjjänwa.\nQhepatjja, British Columbia markaruw sarjjapjjayäta, ukanjja jilat kullakanakajj wali kusisitaw katoqapjjetäna. Domingo urutakejj kunjamsa familjamajj Yatiyañataki revista wakichtʼasipjjayäta uk janipuniw armkti. Ukaw Diosaru, Biblian cheqa yatichäwinakaparu munasiñatak yanaptʼapjjetäna. Kunjamsa Jehová Diosajj bendicipjjetäna, Biblian yatichäwinakapas yanaptʼapjjetäna uksa uñjawayaraktwa.\nKunjamtï wawanakar paskejja, Bibliat jaqenakar parlañajj nanakatak chʼamakïnwa. Ukampisa, mä jukʼa ajjsarirïpjjchiyätsa, Eva sullka kullakajarusa nayarusa, yatiyañataki yanaptʼanakajj utjki uk yatsuñampi, Yatiyañataki Tantachäwin demostracionanak lurañampiw jaqenakar yatiyañatakejj yanaptʼawayapjjetu. ¡Ukham yanaptʼanaka katoqasajj walpun yuspärta!\nJiskʼäskayäta ukhajja, Jehová Diosaru sapürunjam serviri jilat kullakanakaruw utar qorpachapjjerïta, uk janipuniw armaskti. Amuytʼañataki, tamanak tumptʼiri Jack Nathan jilatajj tamajaru jutasin utajaru qorpachasiri ukhajja, wal kusisipjjerïta. * Experiencianakapajj wali sumänwa, chʼamachtʼkir arunakapampejj Jehová Diosar jukʼamp serviñatakiw yanaptʼapjjerïtu.\nAkham amuyirïta: “Jachʼäjjä ukhajj Nathan jilatjamäyäwa” sasa. Uka jilatajj sarnaqatapampiw Diosar sapürunjam serviñatak yanaptʼaskitäna. 15 maraniw Diosar serviñ amtasajj Eva sullka kullakajampejj 1942 maran bautisasiwayapjjta.\nPayïr Jachʼa Chʼajjwäwejj qalltäna ukhajja, niya taqeniw markapar munasipjjatap uñachtʼayapjjäna. Scott sat mä profesorajja Testigonakar walpun uñisïna, ukatwa pä sullka kullakajampiru mä sullka jilajampirojj banderar jan aruntañ munapjjatapat escuelat jaqsüna, nayarus ukhamarakiw lurañ munitäna. Ukatakejja profesorajampiw parläna. Ukampis profesorajajj uka profesorar sänwa: “Aka markanjja taqeniw librëtanjja, ukhamajj janiw khitis markasar jachʼañchañäniti janicha uk siskistaspati” sasa. Profesorajajja, uka profesoran wali jariyatpachas akham sänwa: “Ukaw amtajajja” sasa.\nScott profesorasti sänwa: “Janiw amtamäkaniti, janitï Melitaru escuelat jaqskätajja autoridadanakaruw awisäjja” sasa. Ukatwa profesorajajj awk taykajar säna: “Melitaru escuelat jaqsupjjañap janiw munkti, ukampis janitï uk lurkäjja, nayaruw trabajot jaqsupjjetani. Janis ukham lurañajajj wakiskchejja, Melitarojj escuelat jaqsuñajawa” sasa. Ukhamäkchïna ukasa, utanjja yateqañatak libronakajj utjapjjetänwa. Mä qawqha urunakatsti, yaqha markaruw sarjjapjjayäta, ukanwa escuelan katoqjjapjjetäna. Uka markajja, kawkhantï jakaskayäta ukatjja 32 kilometronak jayankänwa.\nGuerrajj utjkäna ukhajja, Bibliat apstʼata qellqatanak jaqenakaru churañajj wali jarkʼatänwa, ukatwa utat utajj Bibliampik yatiyapjjerïta. Ukhamatwa Bibliampi yatiyañ wali sum yatsupjjayäta. Ukaw suma cristianöñatakisa Diosan yanaptʼap uñjañatakis yanaptʼapjjetäna.\nPRECURSORJAM SERVIÑWA QALLTTA\nWali sumwa ñikʼut khuchuñ yatiyäta, ukatsti premionaksa katoqerïyätwa\nEva kullakajasa nayasa escuela tukuyjjasajja, precursorjam serviñwa qalltapjjayäta. Qalltanjja, mä jachʼa tiendanwa trabajiyäta. Ñikʼut khuchuñajj wal gustitäna, ukatwa jukʼamp yateqañatakejj sojjta phajjsinak mä cursor sarayäta. Uka curso tukuyjjasajja, mä peluquerianwa semanan pä kuti trabajiyäta, ukatsti ñikʼut khuchuñwa phajjsin pä kuti yaticharakiyäta. Ukhamatwa precursorjam serviñatakejj yanaptʼasiyäta.\n1955 maranjja, “Reino Triunfante” sat jachʼa tantachäwejj Nueva York (Estados Unidos), Núremberg (Alemania) markanakan apasiñapäkäna ukaruw sarañ munayäta. Janïr Nueva York markaru sarkasinjja Nathan Knorr jilatampiru esposapampiruw uñtʼayäta, jupanakajja Vancouver (Canadá) markan jachʼa tantachäwejj apaskäna uka tantachäwinkasipkataynawa. Ukankasinjja, esposapar ñikʼuta askichañajatakiw mayipjjetäna. Jilatarojja, esposapan ñikʼutap sum askichatajajj wal gustäna, ukatwa jukʼamp uñtʼañ munitäna. Jilatampi parltʼaskasajj akham sayäta: “Janïr Alemaniaru sarkasajj Nueva York markaruw nayraqat sarañ munta” sasa. Ukatwa Knorr jilatajj Brooklyn markankir Betelan llätunka urunak trabajiñatak invittʼitäna.\nBrooklyn markanjja, Theodore (Ted) Jaracz jilataruw uñtʼayäta, ukhamatwa jakäwijajj mayjtʼäna. Mä qawqha urunak pasatatjja, jilatajj akham jisktʼitäna: “¿Precursorätati?” sasa. Nayasti “janiwa” sayätwa. Uksti LaVonne amigajaw istʼaskäna, ukatwa jupajj arjjatanïna: “Jïsa, jupajj precursorawa” sasa. Jilatasti uk istʼasajj sänwa: “¿Khitis sumpach yatejja, jumati jan ukajj jupacha?” sasa. Nayasti jilatar sayätwa: “Precursorjamaw irnaqaskayäta, ukampis aka jachʼa tantachäwit kuttʼasaw precursorjam serviñ qalltä” sasa.\nMÄ SUMA CRISTIANOMPIW CASARASTA\nTed jilatajj 1925 maranwa Kentucky (Estados Unidos) markan nasïna. Jupasti 15 maraniw bautisasïna. Familiapat janiw maynis Diosan arunakapar iyawskänti, ukampis bautisasitapat pä mara qhepatjja precursorjamaw serviñ qalltäna. Ukhat jiwañapkamajja, 67 maranakaw Diosatakejj sapürunjam irnaqtʼawayi.\nJulio, 1946 maranwa jilatajj Galaad Escuelat (clase 7) mistüna, ukhatakisti 20 maranïnwa. Qhepat tamanak tumptʼirjamaw Cleveland (Ohio) markan irnaqtʼäna. Pusi mara qhepatsti Australiankir sucursal sarayañapatakiw invittʼapjjäna.\nNúremberg (Alemania) markan jachʼa tantachäwejj apaskäna ukhajja, Ted jilatajj ukankarakïnwa, ukansti mä qawqha tiempojj sapa kutiw uñjasipjjayäta, ukhamatwa jukʼamp uñtʼasiñ qalltapjjayäta. Jilatasti, Jehová Diosar jukʼamp serviñ munasapuniw kun lurañs amtirïna. Diosar taqe chuyma serviri, munasiri ukham jilatänwa. Jupa pachpat llakisiñat sipansa mayninakatwa llakisirïna. Jachʼa tantachäwi tukuyatarojja, Ted jilatajj Australia markaruw kuttʼjjäna, nayasti Vancouver markaruraki. Ukampis sapa kutiw carta qellqasipjjerïta.\nPhesqa mara Australiankasinjja, Ted jilatajj Estados Unidos markar kuttʼasinjja, Vancouver markanwa precursorjam servïna. Familiajajj jupar wali suma jaqetwa uñjäna, ukajj walpun kusisiyirïtu. Michael jilajajj janiw khiti waynampi parlañajsa munirïkänti, ukhamajj ‘khiti wayna jilatacha kullakajar munkani’ sasaw llakisirïna. Ukampis jilajajj Ted jilatar wal munasïna. Mä kutejj akham sitänwa: “Melita, uka jilatajj wali suma jaqewa, wali sum uñjäta, ukatarak aptʼasiskasma” sasa.\n1956 maran casarasisinjja, kusisitapuniw sapürunjam Diosatak irnaqtʼawayapjjta\nNayas Ted jilatarojj wal munasirakiyäta. Jupampejj diciembre 10, 1956 maranwa casarasipjjta. Ukatjja Vancouver, California markanakanwa precursorjam serviwayapjjta. Qhepatsti, Misuri, Arkansas markanakan tamanak tumptʼañatakiw khitapjjetäna. Estados Unidos markankir yaqha cheqanakansa, sapa semanajj may maya utanwa qorpachasipjjerïta, 18 maranakaw ukham lurawayapjjta. Uka cheqanakan yatiyañajj wali sumapunïnwa, jilat kullakanakampi Diosar serviñas ukhamarakïnwa. Sapa semana mä utat yaqha utar sarañataki cosasanak apthapiñajj chʼamakïchïnsa, tamanak tumptʼañajj wali kusiskañänwa.\nTedatakejj Jehová Diosampi sum apasiñasa, Taqe Kunjjar Munañani Diosar serviñas wali wakiskiripunïnwa. Uk uñjasajj jukʼampiw jupar respetirïta. Biblia liyiñasa, Bibliat jukʼampi yatjjatañasa walpun gustapjjetäna. Janïr ikintkasajja, sapa arumaw ikiñat saraqasin qonqortʼasis Diosat mayisipjjerïta. Nayraqatajja, Tedaw panpachataki maytʼiri, ukjjarojja sapa mayniw mayisipjjarakirïta. Juparu kunas wal llakisiyiri ukhajja, ikiñat saraqasaw arumajj qonqortʼasis Diosat wali jaya mayisiri, ukhamatwa llakisitap amuyirïta. Taqe kunataki mayisitap uñjasajj wal kusisirïta.\nMä qawqha maranak casaratäjjasinjja, mä urojj Tedajj akham sitänwa: “Jichhajja, Jesusan jiwäwipajj amtaski ukanjja, tʼantʼa manqʼaña vino umañwa qalltäjja. Ukham lurañatakejj walpun Jehová Diosar mayista, ukhamat munañaparjam lurañataki” sasa. Jehová Diosajj qollan ajayupampi alajjpacharu sarañapataki ajllitapatjja janiw pächaskayätti. Uka qhepatjja nayatakejj Criston jilaparu yanaptʼañajj Diosan mä suma bendicionapapunïnwa (Mat. 25:35-40).\nDIOSAN MARKAPAR YAQHA TOQET YANAPTʼAPTA\n1974 maranjja, Oraqpachankir Jilïr Irpirinak taypinkañapatakiw Tedar invitapjjäna, ukajj janiw cheqaw sañjamäkänti. Mä qawqha tiempotjja, Brooklynankir Betelaruw invitapjjetäna. Esposojajj Jilïr Irpirinak taypinwa trabajïna, nayasti Betelan cuartonak qʼomachasa, ñikʼut khuchusaw trabajiyäta.\nTedarojj sucursalanak tumptʼir sarañapatakiw uttʼayapjjäna. Yatiyañajj jarkʼatakäna uka markanakan yatiyasiñapatakejj walpun jupajj yanaptʼañ munirïna. Mä kutejja vacacionatwa Suecia markar sarapjjayäta. Ukankasinjja, esposojajj sitänwa: “Melita, Polonia markanjja, jilat kullakanakajj yatiyañ toqet jarkʼataw uñjasipjje, jupanakar yanaptʼañwa munta” sasa. Ukhamajj Polonia markar sarañatak documentonak apsusajja ukaruw sarapjjta. Purisasti khitinakatï yatiyasiñapatak pʼeqtʼapkäna uka jilatanakampiw Tedajj jikisïna, ukampis jan khitimp istʼayasiñatakejja, parlasisajj wali jay sarapjjäna. Jilatanakampisti pusi uruw tantachasipjjäna. Ukham yanaptʼasajj esposojajj kusisitapuniw jikjjatasïna, jilat kullakanakar yanaptʼatapat nayajj wal kusisirakiyäta.\nNoviembre, 1977 maran wasitampiw Poloniar kuttʼapjjta. F. W. Franz, Daniel Sydlik, Ted esposojasa nayrïr kutipuniw Jilïr Irpirinakjam tumptʼapjjäna. Uka markan yatiyañajj jarkʼatakïskchïnsa, Jilïr Irpirinakajj tamanak tumptʼirinakampi, precursoranakampi, experienciani mayni jilat kullakanakampiw walja markanakan parltʼapjjäna.\nGobiernojj Testigonakar religionarjam uñtʼjjäna ukhaw Ted esposojampi mayni jilatanakampejj Moscú markan Ministerio de Justicia nayraqatan saytʼatäsipki\nMä maratjja, wasitampiw Milton Henschel jilatampi Ted esposojampejj Poloniar kuttʼapjjäna. Ukansti yaqhep autoridadanakampiw parlapjjäna, jupanakajj Diosan arunakap yatiyañ janiw añcha jarkʼjjapjjänti. 1982 maranjja, Poloniankir gobiernojj mä uru jachʼa tantachäwinak apasiñapatakiw permiso churäna. 1983 maransti, jachʼa tantachäwinakajj jukʼampiw apasïna, ukanakasti jilapartejj alquilat lugaranakanwa apasïna. 1985 maranjja Testigonakajj gobiernon jarkʼatäsipkakchïnsa, pusi jachʼa tantachäwinaka estadionanakan apasiñapatakiw permiso churapjjetäna. Mayo, 1989 maratakejja, jukʼamp jachʼa tantachäwinak apasiñapatakiw amtasiskäna. Ukhamaruw Polonia marka gobiernojj Testigonakar mä religionarjam uñtʼjjäna. Ukajj walpun esposojarojj kusisiyäna.\nPolonia markan mä jachʼa tantachäwi\n2007 maranjja, Sudáfricankir sucursalaw Diosar katuyasiñapäna, ukaruw sarasipkayäta, ukhamaruw esposojajj Inglaterra markan presión altampi jan waltʼäna. Ukanjja, doctorajj jupar sänwa: “Janiw viajkasmati” sasa. Walirjjepansti, Estados Unidos markaruw kuttʼapjjta. Mä qawqha semananak qhepatsti, esposojan pʼeqepanjj mä venaw phalläna, ukhamïpansti kupi toqe cuerpopajj janiw onjjtjjänti.\nJaniw jankʼak walirtkänti, qalltanjja janiw oficinaparus sarirjamäkänti. Ukampis parlaskänwa, ukajj wal kusisiyapjjetäna. Usutäkchïnsa trabajiskakïnwa, Jilïr Irpirinakajj semanan tantachasipki ukansa teléfono toqew utatpach yanaptʼäna.\nBetelan fisioterapiamp yanaptʼatajj jukʼat jukʼatwa esposojajj walirtjjäna, ukat walpun yuspäräna. Yaqhep luräwinakansa yanaptʼjjänwa. Usutäkchïnsa kusisitapuniw jikjjatasirïna.\nKimsa maratsti, wasitampiw pʼeqepan venajj phalläna, ukhamatwa junio 9, 2010 maran miércoles urojj jiwjjäna. Aka Oraqen Diosar serviñ tukuyañap sumwa yatiskayäta. Jiwatapatjja, wali llakitaw jikjjatasiyäta, jichhakamas janipuniw jupat armaskti. Tedar yanaptʼawayatajat wali kusisitaw jikjjatasta, ukatjj sapürupuniw Jehová Diosar yuspärta. Tedampejj 53 jila maranakaw Diosar sapürunjam serviwayta. Diosar jukʼamp jakʼachasiñatakejj esposojaw yanaptʼawayitu, ukat walpun Jehová Diosar yuspärta. Tedasti jichhajj yaqha luräwinïsajj kusisitapuniw jikjjataspacha.\nJANIW NAYRJAM KUNS LURIRJAMÄJJTTI\nBetelan ñikʼut khuchuñ yatichañasa, ukan trabajiñasa wal gustitu\nEsposojampejj walja maraw Diosar kusisita, jan tiemponi serviwayapjjta. Jichhajj janiw nayrjam kuns lurirjamäjjtti. Esposojampejja, khitinakatï Betelarusa, Tantachasiñ Utarus jutapkäna ukanakarojj munasiñampiw katoqapjjerïyäta. Jichhajj uk lurañatakejj janiw esposojajj naya chikäjjeti, janirakiw nayas nayrjam chʼamanëjjtti, ukatwa taqenir jan aruntirjamäjjtti. Ukhamäkchisa, Betelansa, tantachäwinsa jilat kullakanakampejj parltʼasipuntwa. Betelan horarioparjam phoqañajj nayatak chʼamakëjjewa, ukampis Betel Utan Diosar serviñajj kusiskañapuniwa. Diosan arunakapsa yatiyaskaktwa. Walja tiempo saytʼatäsajj qarjjaktwa, ukhamäkchisa, jaqenakaru callenakan yatiyasasa, Bibliat yatichasasa, kusisitapuniw jikjjatasta.\nAkapachan kunayman jan walinak uñjasajja, munasir chachampi Diosar serviwayasajj kusisitapuniw jikjjatasta. Cheqas Diosan bendicionapaw yanaptʼawayitu (Pro. 10:22).\n^ tʼaqa 13 Jack Nathan jilatan sarnaqäwipat yatiñatakejja, La Atalaya septiembre 1, 1990, 10-14 jananak uñjjattʼäta.


Diosan munasiñapatwa jumanacajj khespiyatäpjjtajja iyawsañ laycu. Acasti janiw jumanacan luräwinacamäquiti, jan ucasti Diosaw jumanacar churapjjtam. Janiraquiw cuna luräw tokëquisa, uqhamat jan qhitis jach'achasiscañapataqui. Diosaw jiwasanacar luristu, Cristo Jesusampi asqui luräwinac lurañasataqui, jupan nayratpach waquicht'ataparjama.\nJichhasti ¿cunats suyascta? Sartam, bautisasiraquim, Tatitun sutipar iyawsasa, take juchanacamat jarekatäñamataqui’ sasa.\nTake jumanacajj Cristompi mayachasiñataqui bautisasipjjta ucanacajja, jupampejj mä isimpi isthapitäpcasmas uqhamäpjjtawa.\n Ucapachaw mä ley yatichirejj sartasin Jesusamp parlir saräna yant'añataqui, ucat jisct'araquïna: —Yatichiri, ¿cuna lurañajjas waquisi wiñay jacañ catokañajjataquejja? —sasa. Jesusasti saraquïnwa: —¿Cunas leyenjj kellkata? ¿Cunjäms leeta? —sasa. Ley yatichiristi sänwa: —‘Tatit Diosamaru munam take chuymamampi, take almamampi, take ch'amamampi, take amuyumampi; jake masimarusti juma quicparjamaraqui munam’ —sasa. Ucjjaruw Jesusajj saraqui: —Walic sistajja, actï lurätajja jacätawa —sasa.\nTake jiwasanacasti, judiosa, griegosa, esclavosa, libresa, Kollan Ajayun bautisasjjasinjja mä sapa cuerpoquiw tucjjtan; takenisa uca pachpa Ajayutaracwa catoktanjja.\n Munat jilatanaca, ¿cunataquis walejja maynitejj: “Nayajj iyawstwa” sischi ucatjja janiraqui cuna ascsa lurcchiti ucajja? ¿Uca iyawsañapasti khespiyaspati? Sañäni, mä jilatarutejj jan ucajj mä cullacarutejj isipajj jan utjcani uqhamaraqui mank'añapasa, ucat jumanacatjja maynejj sani: “Waliqui, janjjatasim, mank'asiraquim” sasa, ucatsti janiraqui issa ni mank'sa churcaniti ucqhajja, ¿cuna asquis uca arsutapajja? Uqhamawa iyawsañajja, janitejj luräwinac toke uñacht'ayasqui ucqhajja, uca iyawsaña sapaquejj jiwatawa.\nUcatwa take cuns t'akhestjja Diosan ajllitanacapar munatajj laycu, jupanacajj Cristo Jesusampi mayachasitasat jutquis uca wiñay jach'a khespiyasiña catokapjjañapataqui.\n Qhitinacarutejj Diosajj nayratpach uñt'cäna ucanacarojja, kalltatpachwa jupataqui yakhachasiwayjje jupan wawapjamäñapataqui, uqhamat jupan Wawapajj jilïrïñapataqui walja jilatanac taypina. Uqham kalltatpach yakhachatanacarojj jawsjjaraquiwa, uca jawsatanacaparusti catokjjaraquiwa, uca catokatanacarusti jach'aruraquiw apti, ucanacarusti jupampïñataquiw uscu.


Santa Cruzanx mä yatiqañ utanw usutanakar uñjapxani\nCarlos Méndez, Santa Cruzan markachirikar arxatañ p'iqichiri (BTV)\nMä yatiqañ utaw usutanakan qhiparapxañapatak utjani, 96 ikiñaw ukanx utjani, khithinakati COVID-19 usump usuntatjam jikxatasipki jupanakaw ukanx qhiparapxani sasaw tata Carlos Méndezax arsuwiyi, jupax Santa Cruz municipion markachirinakar arxatañ p’iqicharaki.\n“Jichhürux municipio irpirinakax Alto San Pedro yatiqañ utwa yäpar wakicht’ayasipktha, yänak puriyasipktha. Akarux COVID-19 usump usuntatjam jikxatasipki jupanakaw jutapxaspa, ukatakiw yänakax puriyata, ukaw amtaxa” sasaw tata Méndezax arsuwiyi.\nKhithinakati uta qhiparañ utankapkan jupanakarux uñjatäniwa, usutat jikxatasipxi janich ukaw yatxatatäni, usutäpxan ukax mä qullañ utaruw qullayañatak q’ipitäni sasaw arst’awiyi.\n“Machaq ikiñanakawa (utjani). Isi t’axsuñanakanïpxaniwa, manq’añ utanakani. Qullirinakaw jupanakarux uñjapxani, qullanakas utjaniwa. Kunaxay munaschi ukanakaw uka chiqanx utjani” sasaw tata Méndezax arsuwiyi./RAR


Deuteronomio 19 - Holy Bible [Aymara Bible 1997] - (Deu 19)\n“Cunapachatejj Tatitu Diosamajj take marcanaca t'unjani, ucqhajj jupanacan orakenacapäqui ucanac catuyapjjätam uqhamaraqui marcanacapsa, utanacapsa catuntapjjäta,\nucat quimsa marcanac yakhachapjjäta, cawquïri marcanactejj Tatitu Diosajj churapcätam ucanacata.\nUcatsti cawquïri thaquitejj uca marcar sarqui ucjja sumwa asquichapjjäta. Uqhamaraquiwa, Tatitu Diosamas churapcätam uca orakenacjja quimsaruw jaljapjjäta, uqhamata take cawquïritejj mä jakeru jiwayani ucajj uca marcaru jaltjjañapataqui.\nCawquïritejj jake masiparu jiwaychi ucajj puedjjew uca marcar jaltjjañjja uqhamat jacañap khespiyasiñataqui, jan muncasina mä desgracian uqham lurchi ucqhajja jan jupanac pura uñisisiñajj utjcchïnti ucapacha.\nSañäni: Maynitejj masipampi lawa ch'iyiri monter sarchi, ucatsti lawaru phat'antä sasa, hachapajj catuñapat jalsuwaychi mayni jilapar uqhamat jiwayasina, uca jakenjja waquisiwa uca marcar jaltjjaña, uqhamatwa jacañapa khespiyasini.\nUcat sipansa thaquitejj jaya sarañächi, ucatsti jiwatata phoksusiñ munir jakesti, khepat arctasin inas jicjjatasin jiwaychini, chekpachansa janiw jiwayatäñapäcänti, jupanacanjja jan nayrajj cuna uñisisiñas utjcänti uca laycu.\nUcatwa jumanacaru sapjjsma uca quimsa marcanaca yakhachapjjañamataqui.\nCunapachatejj Tatitu Diosamajj jumanacan orakenacama jach'aptayani, ucatsti takpach orakenac churapjjätam, cunjämatejj jumanacan awquinacamar arupampi arsuwayqui uqhama,\nucatsti jumanacajj quimsa imantasiñ marcanacampwa yapjjatapjjäta, quimsa marcas utjqui ucanacaru (cunapachatejj jumanacajj aca camachi arunacaru ist'apjjäta uqhamaraqui ucarjam sarnakapjjäta, Tatitu Diosamarus munapjjaraquïta, thaquipanjam sarapjjaraquïta ucapacha).\nUqhamatwa jan juchan jaken wilapajj jan wartascaniti, aca cawquïri oraktejj Tatitu Diosamajj churapctam ucanjja, janiraquiwa jumanacarojj cuna jiwayatatsa juchañchapcätamti.\n“Ucampisa cawquïri jaketejj mayniru uñisisina jupar arcnakani, ucatsti khepanjja jiwayjjapunini, ucata uca imantasiñ marcanacaru jaltawayjjani,\nucapachasti uca marcan jilïri jakenacapajj preso catuntapjjani uca jakerojja, ucatsti jiwat jaken familianacaparuw catuyapjjani juchañchasin jiwayatäñapataqui.\nJan jumanacajj jupatjja qhuyapayasipjjamti, uqhamatwa jan utjcaniti Israel marcanjja jan juchani jaken wilapa waranucuñajja. Ucatsti take cunanacasa sumaquiw sarapjjätam.\n“Cawquïri orakenactejj Tatitu Diosamajj churcätam ucanjja, janiw jake masiman korpanacapjja jithiyätati, jan ucasti ajjsartätawa, cunjämtejj nayra tiempojj awquinacapajj uchawayqui uqhama.\n“Mä sapa testigon mayni jucha lurir jakeru khanañchatapajja janiw asquïquiti, cunapachatejj pani jan ucajj quimsa testigonaca khanañchapjjani ucaw walïnejja.\n“Mä c'ari testigotejj mayni contra sartani juparu cuna juchata c'arintañataquisa,\nucapachasti panpacha ch'ajjwir jakenacaw Tatitu Diosan nayräjjapana, sacerdotenac nayräjjana, juezanac nayräjjana uñstapjjani, cawquïrinacatejj uca urunacan autoridadat sayt'ayatäqui ucanac nayräjjana.\nJuezanacasti ucapachajj wali suma amuyumpiw ucanacjjatjja uñjapjjani, ucattï uca c'ari testigon arsutanacapajj jilap contra jan chekäcani ucapachajj,\npachpa arsüwimpiw juparojj t'akhesiyani, cunjämtejj jupajj maynitaqui muncän uqhama.\nCunapachatejj mayninacajj uqham lurasitap yatipjjani ucqhajj ajjsartapjjaniwa, janiraquiw mayampsa uca jan wali luräwinacjja lurañ munapcaniti.\nUca casta jakenacatsti jan qhuyapayasipjjamti: Jiwayatajj jiwayapjjaraquim; uñcatatajj uñcatapjjaraquim, toketajj tokepjjaraquim, nuwatajj nuwapjjaraquim, taquitasti taquintapjjaraquim.


Ezequiel 23 - Holy Bible [Aymara Bible 1997] - (Eze 23)\n“Mä cutejj pä warminacaw utjapjjäna, jupanacasti mä sapa taycaniquïpjjänwa.\nAca warminacasti tawakotpachwa jan wali sarnakañanacaru catuyasipjjäna, Egipto orakensti ñuñunacapsa llawk'ayasipjjäquïnwa, uqham sarnakasawa k'oma cancañanacapjja k'añuchjapjjäna.\nAhola satacän ucasti, janiw nayataquejj asquicänti, jan ucasti munirinacapataquiw wali chuymapa cawcst'ayasjjaraquïnjja, ucanacasti Asiria marcanquir nuwasiri jakenacäpjjewa,\nqhitinacatejj suma púrpura isinacampi isthapitäpqui ucanacawa, take jupanacasti jilïrinacäpjjewa, marca apnakerinaca, wali suma waynanaca, caballonacaru lat'jjatata jakenacäpjjaraquiwa.\n¡Asirionacatsti jupanacatjja suma ajllita waynanacäpjjewa! Aholasti jupanacampi jan wali sarnakañanacaruw catuyasi, uqhamaraqui take yakha diosanacapatsa wal chuymapsa cawcst'ayasiraqui, ucanacaru yupaychasawa aynacht'jjaraqui.\nEgiptonccän ucat acsarusti mä k'añu luriri warmipuniw tucuwayjje, uca jan wali sarnakañanacapsti janipuniw apanuccaraquïnti. Cunapachatejj jupajj tawacücän ucqhatpachsti walja chachanacaw jupampi iquintapjjänjja, janiw jan chacha uñt'ir tawaköcjjänti, jan ucasti walja chachanacampi sarnakeri warmiquëjjänwa.\nUcatpï nayajj munirinacapan amparaparu catuyayätjja, asirio jakenacan amparanacaparu, qhitinacattejj jupajj wali chuyma cawcst'ayascäna ucanacaru.\nJupanacasti juparojj warmisiwayapjjänwa; ucatsti janc'aquiwa yokall wawanacapsa, imill wawanacapsa aparjjänjja, juparusa espadampiw jiwayapjjaraquïna, uqhamata cuna arunactejj jupanacataqui arscäyätjja uca phokhasa. Jupan luräwinacapasti take warminac taypinsa wali aytatapunïnwa.\n“Aholiba cullacapasti take acanacjja uñjaraquïnwa, ucampisa jupajj cullacapat sipansa juc'ampwa uca k'añu lurañanacaru catuyasiraquïnjja.\nUqhamaraquiw uca asirio jakenacarus munaraquïna, take jupanacasti jilïrinacäpjjänwa, marca apnakerinaca, wali suma isinacampi isthapita nuwasiri jakenaca, suma caballonacar lat'jjatata jakenaca, wali suma waynanaca.\nNayasti amuyasiractwa jupajj k'añuchjasitapa, uqhamaraqui cullacapan cayupa arctatapsa.\n[14-15] Ucampisa jupajj cullacapat sipansa juc'ampi jucha lurañanacaruw catuyasiraquïnjja, perkanacansa babilonio jakenacan ajanunacapwa uñjänjja, suma wila coloranacampi lurt'ata, take ucanacasti oficialanacjama cinturonanacani uqhamaraqui p'eke ch'okasiñanacani uñjäna.\nUqhama uca babilonio jakenac uñjasasti walpunwa chuymapanjja munänjja, ucatsti qhitanacwa Babiloniaru qhitaraquïnjja;\nbabilonio jakenacasti jutasinjja jupampiwa iquintapjjäna, ucatsti ucanwa warmisipjjaraquïna, jucha luräwinacapampi k'añuchjasa. Uca jakenacatsa ajjtasiñcamaw k'añuchjasiraquïna.\nUqhamasti khanwa taken uñjcata jucha lurañanacaru catuyasjjaraquïna, k'alala janchipsa uñacht'ayasa, jupat ajjtasiñajjcama, cunjämtejj cullacapat ajjtascäyätjja uqhama.\nUcampisa jupajj juc'ampi juc'ampwa jucha lurañanacaru catuyasjjänjja, tawako urunacapa amtasisa, cunapachatejj Egipton jan wali sarnakascän uqhama.\nUcatsti Egiptonquiri munirinacapatwa chuyma cawcst'ayasiraquïnjja, uca egipcio jakenacasti jucha lurañanacapanjja asnoru, caballonacaru uñtatäpjjänwa.\n“Jumasti, Aholiba, tawako urunacaman munañamaru sarnakcäyäta, uca sarnakäwimsti walpun amtäyätajja, cunapachatejj Egiptonquiri jakenacajj ñuñumsa llawk'apcäyätam uca urunacjja walpun amtasïyätajja.\nUcatpï naya Tatitojj sistjja: Uca munirinacamarusti, cawquïrinacattejj jichhajj ajjtascjjta, ucanacarojj juman uñisirinacama tucuyäjja.\nJumjjarusti take toketwa ant'aniraquëjja babilonio jakenacaru, asirio jakenacaru, Pecod, Soa, uqhamaraqui Coa sisqui uca marcanquirinacarusa, take asirio jakenacaru; take jupanacasti wali suma waynanacäpjjewa, jilïrinaca, marca apnakerinaca, oficialanaca, guerran nuwasirinaca, takenisa caballonacar lat'jjatatcamäpjjewa.\nJumarusti walja carronacampi, walja ejercitompiw jutapjjaraquini; take toketwa muyuntapjjaraquïtam, suma armanacampi armantata, casconacampi asjjatata, uqhamaraqui escudonacampi cuna, nayasti jupanacarojj jumaru taripañataqui munañanïñwa churaraquëjja, jupanacasti leyinacaparjamaw taripapjjaraquïtam.\nNayasti jumjjarojja colerasiñajjwa warjjataniraquëjja, jupanacasti wali khoru cancañampiraquiw jumarojj uñjapjjätam; nasamsa, jinchunacamsa murokapjjaraquïtamwa, qhitinacatejj jacasipcäta ucanacarusti espadampiw jiwarayapjjaraquïtam. Yokall wawanacamsa, imill wawanacamsa aparapjjaraquïtamwa, ucatsti jumajj ninampi mank'antataw tucusiwayjjaraquïta.\nIsinacamsa, suma yänacamsa aparapjjaraquïtamwa.\nUqham lurasaw tucuyäjja munañamaru sarnakcäyätas ucjja, uqhamaraqui Egipton jucha lurañanacan sarnakancäyätas ucanacarusa, egipcio jakenacarusti janiw mayampsa uñjcjjätati, janiraquiw mayampis jupanacatjja amtascjjätati” sasa.\nTatitusti aqham siwa: “Cawquïri marcanacarutejj uñiscta ucanacan amparaparuw jalt'ayäma, cawquïri marcanacattejj ajjtascta ucanacaru.\nJupanacasti wali uñisiñampiw jumarojj uñjapjjätam, cuntejj jumajj irnakatamampi jicjjatascta uca yänacamsti catuntasipjjaraquiniwa, k'alalpacharacwa irpanucupjjätam, janchimasti khana k'alalaraquïniwa, cawquïri janchimtejj jucha lurañanacaru catuycta uca.\nMunañamar sarnakatamampi, jucha lurañanacana sarnakatamampiw apt'tamjja take acanacataquejja jumasti uca marcanacampiw jucha lurañanacan sarnaktajja, yakha diosanacaparu yupaychasaw aynacht'aractajja.\nCullacaman cayupwa arctajja; ucatpï jichhajj cuna umañtejj cullacamar churtjja uca pachpa umaña jumarojj churaraquïma” sasa.\n“Naya Tatitusti aqham sistwa: Cullacamajj cawquïr copattejj umcänjja ucataracwa jumajj umäta, uca jach'a copatwa, umäta, larusiñanacampi, jisc'achasiñanacampi phokhantata copa,\naynacht'añanacampi, t'unjatäñampi phokhantata. Samaria cullacaman umañapawa, uca umañampisti machantata, usuchjataw uñjasiraquïta.\nTakpachwa umsuraquïta, jisc'a jisc'a tucjaraquïta, ñuñunacamsa jat'inokasiraquïtawa. Naya Tatituw ucjja arsta, arunacajjsa churaractjja.\nUcatpï Tatitojj saraquejja: “Jichhajj nayar apanucutam laycu, khipa uñtatam laycuwa, jan wali sarnakäwinacamatjja mutuyäwi catokäta.”\nTatitusti saraquituwa: “Jumasti chacha, ¿Ahola, uqhamaraqui Aholiba ucanac toke juchañchäwi arunac arsusmati? Uqhamächi ucapachasti ajanuparu khant'am uca ajjtascañ luräwinacapjja.\nJupanacajj janiw nayaru take chuymampi arcapquitänti, amparanacapasa wilampi k'añuchsutaraquiwa. C'ari diosanacaparu yupaychasasti nayarojj janiw take chuymampi arcjjapjjetänti, uca yakha diosanacar yupaychasasa wawanacapjja ninaruw naqhantayapjjaraqui sacrificiot loktasina, cawquïri wawanactejj nayataqui utjayarapquitäna uca wawanacjja.\nUqhamarusa acanacwa lurapjje: Mä urunacwa nayan kollan templojj taquisipjje, uqhamaraqui nayan samaraña urojjsa jisc'achapjjaraqui.\nCunürutejj wawanacapa uca c'ari diosanacar sacrificiot loktapcänjja uca pachpa urpacharaquiw nayan templojjaru taquisirejj jutapjjänjja. ¡Ucpï nayan pachpa utajjan lurapjjejja!\n“Qhithanacaruw qhitapjjaraquïna, jaya marcanacat jakenac jutañapataqui, uca jakenacasti jutapjjaraquïnwa. Jupanacasti panpacha cullacaraquiw jarisipjjänjja, nayranacapsa sumwa pintasipjjaraquïna, suma kori yänacampiw c'achachasipjjaraquïna uca jakenacar catokañataqui.\nMä suma iquiñjjaruw kont'asipjjaraquïna, mank'aña mesas suma waquicht'atpacharaqui, ucaruw incienso uqhamaraqui aceite uchapjjaraquïna cawquïrinacatejj nayaru loktatäcän ucanaca.\nWalja jakenacan ojjotanacapaw ist'asiraquïna, fiestsa lurapcaspa uqhama; wasara toket jutiri jakenacaraquïnwa, uca jakenacasti warminacarojj brazaletenaca uchasa, uqhamaraqui p'ekenacaparusa suma coronanac uchasawa c'achachapjjäna.\nNayasti saraquïyätwa: ‘Jichhajj aca jucha lurañan tucjata warminacacwa warmisipjjaraquini, aca warminacasti jucha lurañanacampi tucjatäpjjewa. ¡Uca warminacampiquiwa!\nAhola ucaru uqhamaraqui Aholiban ucaruw jutapjje, uca warminacasti munañanacaparu sarnaker warminacawa, uca jucha lurir warminacan ucaruw sarapjjejja.’\nUcampisa asqui jakenacajj uca warminacataquiw arsuni, cunjämarutejj aca k'añu lurañanacana, uqhamaraqui jake jiwayañanacana sarnakatapat catokañanacapajj waquisqui uqhamaru. Jupanacasti yakha chachanacampi sarnaker warminacäpjjewa, amparanacapasa wilampi k'añuchjataraqui” sasa.\nTatitusti aqham saraquiwa: “Jakenacasti tantacht'asipjjpan jupanacataqui, ajjsarañanaca churapjjpan, lunthatjapjjaracpan;\ntake jakenaca jupanacarojj kalampi c'upjasina, espadanacapampi jiwarayapjjpan; yokall wawanacapsa, imill wawanacapsa jiwarayapjjpan, utanacapsa ninampi phichhantayapjjaracpan.\nNayasti aca marcatjja aca jan wali luräwinacjja chhaktayäwa. Uqhamatwa take warminacasa yatekapjjani uca luräwinacajj jan asquïtapa, ucatsti janiraquiw uca luräwinacaparu arcjjapjjaniti.\nUca paninisti cunjämatejj luratanacaparjama mutuyañajj waquisqui uqhamarjamaw mutuyäwi catokapjjaraquini, uqhamaraqui c'ari diosanacar yupaychapjjatanacapatsa. Jumanacasti ucapachaw yatipjjäta nayan Tatitütajja” sasa.


Sapa mayniwa luräwinacapa uñjasiñapa, ucatsti waliquïscchejja, jupa pachpataquïniwa, janiw mayninacataquïquiti. Sapa mayniwa luräwinacapat llaquisiñapa.\n Jumajj uqham iqui ch'utaliscäta, uqhamarac sum iquiñataquis amparanacama khomthapisiscäta ucqhawa, jan cunan uñjasiñajj catuntätam, mä muyuycu jakjama. Qhititejj ñankha, jan wali jakëqui ucajja, c'ari arunaca parlasaquiwa sarnake;\n Juma pachparaqui mä suma uñtäwi uñacht'ayam take cunansa. Yatichañansti cheka cancañampi yaticham, phokhasaraqui, suma parlasaraqui jan qhitins juchañchañapataqui, uqhamatwa qhititejj conträqui ucajj p'enkachat amuyasini, janiraquiw jumanacjjatjja cuna jan wals parlcaniti.


1 Samuel 31 - Holy Bible [Aymara Bible 1997] - (1Sam 31)\nFilisteonacasti israelitanacarojj nuwantanipjjaraquïnwa. Israelitanacasti jupanacan nayrakatapatjja jaltjjapjjänwa, Gilboa kollun atipjatäjjatap laycu.\nFilisteonacasti, Saúl reyimpiru, wawanacapampiruw arctapjjaraquïna, ucatsti Jonatanaru, Abinadab, uqhamarac Malquisúa ucanacarusti jiwarayapjjänwa.\nUcatsti Saúl reyircamaquiraquiw take ch'amanacap cutiquipstayanipjjäna; cunjämatejj flecha antutt'iri jakenacapajj flechanacjja cawqhanccäntejj jupanacajj ucacama puriyapjjän ucapachasti jupanacajj wali ajjsarapjjaraquïna.\nUcatwa Saúl reyejj yanapiriparojj säna: “Espadam apsusim ucatsti ucampi jiwayita, uqhamat aca Dios jan uñt'ir jakenacajj jutasin nayaru jiwayapjjañapataqui, ucatsti nayar jiwayasin cusisipjjañapataqui” sasa. Ucampisa yanapiripajj janiw lurañ muncänti, wali ajjsarañapajj utjatap laycu. Uqhamasti Saúl reyejj jupapachaw espadap catusina uca pataru liwjjattäna.\nYanapiripasti Saúl reyiru uqham jiwata uñjasinsti, uca quipcaraquiw jupajj espadapjjaru liwjjattasin jiwayasiraquïna, jupampi chica.\nUqhamawa uca urojj Saúl reyejj quimsa yokanacapampi, yanapiripampi, uqhamarac take qhitinacatejj jupampïpcäna ucanacajj jiwarapjjäna.\nIsraelitanacasti, cawquïrinacatejj vallet qhurcatana, uqhamarac Jordán jawirat inti jalsu token jacapcäna ucanacasti, israelita tama soldadonacan jaltjjapjjatap uñjasinsti, uqhamarac Saúl reyiru, wawanacapampiru jiwaratapa uñjasinsti, jupanacajj marcanacap apanucuwayasinjja jaltjjapjjaraquïnwa. Ucatsti filisteonacajj uca marcanacar purinisinjja pachpa marcanacanwa jacapjjäna.\nKhepürusti, cunapachatejj filisteonacajj jiwatanacat yänacapa apariri sarapcatayna ucapachasti, Saúl reyimpiru, quimsa yokanacapampiruw Gilboa kollun jiwarata jicjjatapjjäna.\nUcatsti p'eke apakapjjäna, armanacapsti aparapjjaraquïnwa, uqhamarac take filisteo orakeruw qhitapjjäna mayni jakenaca, jupanacan diosanacapana, templonacaparu take yatiyañapataqui.\nSaúl reyin armanacapsti Astarté diosan temploparuw uchapjjaraquïna, amayapsti Bet-sán perkaruw warccatapjjaraquïna.\nJabes de Galaad uca marcana utjir jakenacasti, cuntejj filisteonacajj Saúl reyimpi lurcatayna uca yatisinjja,\njan cunsa ajjsariri take jakenacaw tantacht'asipjjäna, pakar aruma jutasinsti Bet-sán perkatjja Saúl reyin amayapa, uqhamarac yokanacapan amayanacapsa apakawayjjapjjataynawa, ucatsti Jabes marcaruw apasjjapjjäna, ucanwa naqhantayjjapjjaraquïna.\nUcatsti uca khellanacapjja Jabes marcana mä koka c'uchuruw imjjapjjaraquïna. Uca khepatsti pakallko uruw ayunapjjaraquïna.


Bybelverse oor die onderwerp: Boldness -> Good Character\n Jichhasti Tatay, uñtamay jupanacan ajjsarayañanacapa. Arquirinacamarusti ch'amamay churapjjeta, juman arunacam jan ajjsaras parlapjjañajjataqui. Yanapt'apjjaraquitaya, jach'a ch'amamampi usutanacar kollañataqui, uqhamarac uñacht'äwinacsa, milagronacsa kollan Jesús Yokaman sutiparu lurapjjañajjataqui.” Oración lurañ tucuyatatsti, cawqhantejj oración lurapcäna ucawjajj qhathatïnwa. Ucatsti takeniw Kollan Ajayumpi phokt'atäpjjäna, Diosan arupsti jan ajjsarasaraquiw parlapjjäna.\nUcapachasti Pablompi Bernabeampejj jan ajjsarasaw sapjje: —Waquisipunïnwa nayrakata jumanac judionacar Diosan arunacapa parlañajja. Ucampis jumanacajj janiw catokañ munapctati. Janiraquiw wiñay jacañatacjam amuyasipctasa. Ucatpï jichhajj nanacajj jan judionacäpquis ucanac taypirojj sarjjapjjäjja.\nUcatsti quimsa phajjsiw Pablojj sinagogar saräna. Ucansti jan ajjsarasaw Diosan arunacap jakenacar parläna, Diosan reinopat amuyt'ayasa.\nNayasti Criston apostolopjamajj arunirïstwa cunatejj lurañamäqui uc jumar lurayañataquejja,\nSinagogansti jupajj jan ajjsarasaw parlañ kallti. Ucampis Priscilamp Aquilampejj jupar parlir ist'asinjja, utaparuw irpapjje. Ucatwa Diosan thaquipjjatjja juc'amp suma khana amuyt'ayapjjaraquïna.\nUcjjarusti Arimateanquir Joseaw jutäna, jupasti jach'a jilïrinac taypinjja mä jilïriraquïnwa, Diosan reinopsti suyascaraquïnwa. Jan ajjsarasaraquiw Pilaton ucarojj mantäna, ucatsti Jesusan jiwat janchip mayiraquïna.\nUcansti jan ajjsartasaraquiw jupajj Diosan reinopatjja yaticharaquïna, uqhamarac Tatit Jesucristjjatsa. Janiraquiw qhitis juparojj jarc'cänti uqham parlatapatjja.\n Jichhasti Tatay, uñtamay jupanacan ajjsarayañanacapa. Arquirinacamarusti ch'amamay churapjjeta, juman arunacam jan ajjsaras parlapjjañajjataqui. Yanapt'apjjaraquitaya, jach'a ch'amamampi usutanacar kollañataqui, uqhamarac uñacht'äwinacsa, milagronacsa kollan Jesús Yokaman sutiparu lurapjjañajjataqui.”\nÑankha lurir jakejja jan qhitin arcnakcataw jaltjje, ucampis asqui jakenacajja janiw cunarus ajjsarquiti, mä leonjamawa ch'aman sayt'asi.\n Juparu mä juc'ampi jac'achasisinsti jisct'änwa: —¿Jan juchani jakenacarojj juchaninacampi chicti t'unjaraquïta? Inampisa pheska tuncani jan juchan jakenacajj utjascaspa uca marcanjja. Uqhamäquipansa, ¿t'unjascaquïtati uca marcarojja, janiraquiti perdoncasma uca pheska tuncani jan juchan jakenac laycojja? ¡Janiw waquiscaspati uqham jan juchanirojja juchaninacampi chica jiwarayañamajja, panpachanis pachpa jucha lurapcaspa uqhama! ¡Jan uc luramti! Jumajj aca mundpachana jach'a juezätawa, ¿janiti chekaparu uñjcäta? —sasa. Ucatsti Tatitojj saraquïnwa: —Pheska tunca asqui jakenactejj uca Sodoma marcan jicjjäta ucqhajj, uca jan juchani jakenac laycojj perdonäw take uca marcan jaquir jakenacarojja —sasa. Ucampis Abrahamajj sascaquïnwa: —Perdonit nayan uqham jumar parlatajjata, jumasti Diosätawa, nayasti mä jisc'a jakequïtwa; ucampisa inas faltchini pheskani uca pheska tuncani jan juchan jakenacar phokhachañataquejja, ¿uca pheskani faltquipansa t'unjascaquïtati uca marcarojja? —sasa. Tatitusti saraquïnwa: —Pusi tunca pheskani jan juchan jakenactejj jicjjatäjja, janiw uca marcarojj t'unjcäti —sasa. —Inas pusi tunca jan juchan jakenacac utjchini —sasa, Abrahamajj sascaquïnwa. —Uca pusi tuncani laycojj janiw uca marcarojj t'unjcäti —sasaw Tatitojj saraquïna. Ucampis Abrahamajj Tatiturojj achict'ascaquïnwa: —Tata, janiy colerasimti nayan uca toket jumar parlascaquitajjata. Inas quimsa tunca jan juchan jakenacaqui jicjjatchïta —sasa. Tatitusti saraquïnwa: —Uca quimsa tuncani jan juchan jakenac laycojj marcarojj perdonäwa —sasa. Abrahamasti wasitat sascaquïnwa: —Tata, nayajj sintiw p'eke usuysma parlatajjampejja, ucampisa, ¿cunsa lurasma pä tunca jan juchan jakenacaqui jicjjatasma ucqhajja? —sasa. Tatitusti saraquïnwa: —Uca pä tuncani laycojj janiw marcarojj t'unjcäti —sasa. Abrahamajj sascaquïnwa: —Tata, jan nayatac colerasimti, aca maya cutimpi arst'ä, ucatsti janiw mayampsa parlcjjäti, ¿tunca jan juchani jakenacaqui jicjjatasma ucqhajj cunsa lurasma? —sasa. Tatitusti saraquïnwa: —Uca tuncani laycojj janiw marcarojj t'unjcäti —sasa.\nArt'asinsma ucapachajj ist'istawa, almajjarusti ch'am yapjjatarapista.\nCristo tokewa Diosar jan ajjsarasina jac'achasiñasajj utji, jupar iyawsctansa uca iyawsañampi.\nWarmisti saraquïnwa: —Janiw chachanïcti —sasa. Jesusasti ucjjarojj saraquïnwa: —Chekacwa sasctajja: ‘Janiw chachanïcti’ sasajja.\nUqhamajj jichhajja, take iyawsañampiw arssnajja: “Tatituw yanapt'irejjajja; janiw cuntejj jakejj lurquitaspa ucjj ajjsarcäti” sasa.\n Nayataquis Diosatjja mayipjjaraquim, parlcta ucapach Diosajj nayar arunac churañapataqui, uqhamat take ch'amampi parlañajjataqui, imantatäqui uca khespiyasiñ arunac mayninacar yatiyasa. Diosajj nayarojj aca arunacatjja mä uñt'ayiritjamwa qhititu, ucataracwa jichhas preso catuntatäsctjja. Diosat mayipjjam, nayajj cunjämtejj take ch'amampi aca arunac parlañajjäqui uqham parlañajjataqui.\nUcapachajj jilïrinacajj Pedrompir Juanampir wali ch'amampi parlir uñjasinjja muspharataw uñjasipjje, jan suma yatichata jakenacäpjjatap yatisina. Ucatsti amuyapjjaraquïnwa chekpachapuni Jesusamp chica sarnakerïpjjatapa.\nCuntejj muncta, suycaracta ucajja jan nayan p'enkasiñajj utjañapataquiwa; ucat sipana take iyawsañampi Diosan arunacapat parlt'añajjataquiwa, uqhamat jichhajj nayan Cristojj juc'ampi jach'ar aptatäñapataqui, jiwatäcasasa jan ucajj jacascasasa.\nTatituru jach'añchiri jakensti take chuyma jupar suyt'añaw utji, uqhamarac wawanacapas Tatitun imatäniwa.\nUcjjarusti Pedrompi apostolonacampejj arsupjjänwa: —Nanacanjja Diosar nayrakat ist'apjjañajjaw waquisi, jakenacar sipansa\nNayasti sismawa: Ch'amani sayt'asim, ucatsti phokharaquim Moisés sirvirejjajj ley jaytawayctam take ucanacaru. Cuntï sisqui ucanacatjja janipuni maysar saranucumti, uqhamat take luräwinacamajj sumaqui sarañapataqui.\nDiamantet sipansa juc'ampi ch'ollkhe tucuyäma, kalat sipansa juc'ampi kalarayaraquïma. Jan jupanacarojj ajjsaramti, cunjämtejj uñnakapcani ucarusa jani ajjsaramti, kawkha khoru jakenacäsipcpansa” sasa.\nJupasti jan ajjsarasaraquiw Tatitjjat parläna. Griego parlir judionacampisti cunayman toketaracwa jisct'asipjjaraquïna. Ucatsti jupanacajj Saulor jiwayañwa munapjjäna.\nNaya Pablompi, Timoteompi Jesucriston sirvirinacapaw aca carta Filipos marcanquir jilatanacar kellkanipjjsma, uqhamarac obisponacarusa, diacononacarusa. Jumanacasti Diosatac ajllitäpjjtawa, Jesucristompisti mayaquïpjjaractawa.\nUcampis maynejj uca cimientjjarojja perka sarayaspawa: korimpi, kollkempi, suma kalanacampi, jan ucajj maderampisa, jichhumpisa, jan ucajj sokosampisa.


Bible in one year - Aymara Bible 1997 - January 2\n1. Diosasti take animalanac lurcatayna ucanac taypinjja catarejj wali ch'iqhïnwa take animalanacat sipansa, ucatsti warmiruw jisct'äna aqham sasa: —¿Uqhamajj Diosajj sapjjtamti: ‘Janiw cawquïri kokan achunacapsa mank'apjjätati’ sasa?\n2. Warmisti ucjjarojj saraquïnwa: —Cawquïri kokan achupatsa mank'asipcaquiristwa,\n3. chica taypincqui uca kokan achunacapacwa janejj mank'apquiristtejja. Diosasti sapjjaraquituwa: ‘Janiw uca kokan achupjja mank'apjjätati ni llamct'apjjätasa. Mank'apjjäta uqhasti jiwapjjataw’ sasa.\n4. Cataristi warmirojj sänwa: —Janiw ucajj chekäquiti, c'ariwa. Janiw jiwapcätati.\n5. Diosajj yatiwa, cunapachatejj jumanacajj uca kokan achunacapata mank'apjjasma ucqhajj yatipjjasmawa cunatejj asquïqui, uqhamarac ñankhäqui ucanacjja, ucatsti Diosjamäpjjasmawa —sasa.\n6. Warmisti uca kokan achupajj mankt'añataquisa uqhamaraqui yatiñanïñataquisa sumätapwa uñcatäna. Uqhamasti mä achu apakasinjja mank'antänwa. Ucatsti chachaparuraquiw churäna, jupasti mank'antaraquïnwa.\n7. Ucspachaw nayranacapajj jist'artäna, ucatsti panpachaniw k'alaläsipcatap amuyasipjjäna. Uqhamasti higo kokan laphinacapwa ch'ucthapipjjäna, ucampiraquiw imjjatasipjjäna.\n8. Diosan huerto taypin tarde thayan sarnakasquiri ist'asinjja, chachampi warmimpejj huerton kokanac taypiru imantasiriw jaltjjapjjäna, jan uñjayasiñataqui.\n9. Ucampisa Tatitu Diosajj jakerojj jawsänwa, ucatsti jisct'araquïnwa: —¿Cawquinctas jumajja? —sasa.\n10. Jakesti saraquïnwa: —Huerton sarnakatam ist'ta, ucatsti ajjsarayätwa, k'alala uñjasitajj laycuw imantasjjaracta —sasa.\n11. Ucatsti Diosajj jisct'änwa: —¿Qhitirac “K'alalätaw” sistamsti? “¿Janiw mank'ätati” siscsmas uca kokan achupatcha mank'ta? —sasa.\n12. Jakesti saraquïnwa: —Nayar compañiritaqui churquista uca warmiwa uca kokan achup churitu, ucatwa nayajj mank'antta —sasa.\n13. Ucatsti Tatitu Diosajj warmirojj jisct'araquïnwa: —¿Cunatsa uc lurta? —sasa. Warmisti saraquïnwa: —Catariw nayarojj c'arintitu ucatwa nayajj mank'antta —sasa.\n14. Ucatsti Tatitu Diosajj catarirojj saraquïnwa: —Aca luratamatjja, take animalanac taypinjja maldicitäyätawa. Jichhat ucsarojj orakenjam katatnaktäta, lak'a mank'araquïta.\n15. Warmimpi jumampsti enemigo tucuyapjjäma, uqhamaraqui uca warmin wawanacapampi, wawanacamampisa enemigonïpjjaraquiniwa. Warmin wawapasti p'eket takjjatätam, jumasti cayut achjaraquïta —sasa.\n16. Warmirusti saraquïnwa: —Wawachasiña horasansti t'akhesiñampwa yapt'ämajja, wali t'akhesiñampiw wawachasiraquïta. Ucampisa munañamajja chachamataquïniwa, juparaquiw jumarojj apnakätam —sasa.\n17. Chacharusti saraquïnwa: —Warmimar ist'atam laycu, uqhamaraqui “Janiw mank'ätati” siscsma uca kokan achupat mank'atamatjja, jichhajj orakejj jucham laycuw maldicitäni; wali ch'ama tucusaraquiw mank'añamjja achuyasïta, take jacañamanjja.\n18. Orakesti ch'aphinaca, uqhamarac jan walinacwa achurapïtam, ucatsti pampanquir kokanacan achunacapwa mank'apjjäta.\n19. Sapüru mank'añamsti jump'imampiraquiw jicjjatäta, cuna lak'ata luratäctatejj ucar cutt'añamcama, lak'ätawa, lak'aruraquiw cuttäta —sasa.\n20. Chachasti warmiparojj Eva sasaw sutichäna, jupajj take jaquirinacan taycapätap laycu.\n21. Tatitu Diosasti animalanacan lip'ichipatwa isi luraraquïna chachampina, warmipampina ist'asiñanacapataqui.\n22. Saraquïnwa: “Jichhajj jakejj jiwasat maynïcaspas uqhamaw tucjje, cunatejj asquïqui, uqhamarac cunatejj ñankhäqui ucsa yatjjaraquiwa. Jichhasti capasaquiw jacañ kokan achupatsa mank'antaspa, uqhamat wiñay jacañataqui” sasa.\n23. Ucatwa Dios Tatitojj jakerojj Edén huertotjja apsüna, ucatsti cuna lak'at luratäcäntejj uca orake irnakañapataquiw uscüna.\n24. Edén huertot jakeru apsjjasinsti, uca huertot inti jalsu tokerojj querubines sat angelanacwa Diosajj uscüna, ucanacasti mä akquir espada ayt'asitäpjjänwa, take toket muyuntapjjaraquïna, jan qhitis jacañ kokar puriñapataqui.\n1. Chachasti Eva warmipampiw mayachasjjäna. Warmisti usur jakeptjjaraquïnwa, Caín wawapwa wawachasjjaraquïna, ucatsti saraquïnwa: “Jichhajj mä yokall wawanëjjtwa, Tatituw churaraquitu” sasa.\n2. Ucjjarusti Evajj wawachasiraquïnwa Abel sat wawaparu, jupasti Cainan jilapänwa. Abelasti ovej uywirïnwa, Cainasti yapu yapuchiriraqui.\n3. Mä kawkha tiempo pasjjatatjja, mä urojj Cainajj yapupat achunacwa apanïna Diosar ofrenda churañataqui.\n4. Abelasti ovejanacapatjja suma liq'ïquis uca apaniraquïna, ucat qharsusin liq'imppach Diosar loktaraquïna. Diosasti Abelarojj, uqhamarac ofrendaparusa sumwa catokäna;\n5. ucampisa janiw Cainarojja ni ofrendaparusa Diosajj sum uñtancataynati, ucatwa Cainajj wal colerasïna, uñnakapas mayjt'awayaraquïnwa.\n6. Ucatsti Tatitojj sänwa: “¿Cunats colerasta, uqhamarac uñnakamas mayjt'awayaraqui?\n7. Jumatejj cunatajj asquïqui uc lurasma ucqhajja ¿Janit jach'ar aptatäcaraquismajja? Ucampisa juman jan asqui luratam laycojja juchajj jac'amancascaraquiwa, jumar apnakañ munaractam, ucampis jumajj atipjañamawa” sasa.\n8. Mä uruw Cainajj Abel jilaparojj saraquïna: “Pampar sarascañäni” sasa. Cunapachatejj panpachani pampancasipcän ucqhajj, Cainajj Abel jilaparuw nuwjäna, jiwayañcama.\n9. Ucatsti Tatitojj Cainarojj jisct'änwa: —¿Cawquinquis Abel jilamajja? —sasa. Cainasti saraquïnwa: —Janiw yatctti. ¿Nayasti jilajjan uñjiripätti? —sasa.\n10. Tatitusti saraquïnwa: —¿Cunatsa uc lurta? Jilaman wilapa oraker wartctasa ucaw nayarojj art'asinitu, nayan cunatejj chekapäqui uca uñjañajjataqui.\n11. Ucat jichhajj jumajj maldicitäyätawa, jilaman wilapas wartasqui uca oraketsa jakonucutaraquïyätawa, jumaw jilamarojj jiwaytajja.\n12. Orakjja wal lurascäta ucasa, janiw achunacajj achurapcätamti. Aca orake muyusaraquiw sarnakäta, janipuni samart'añ jicjjatasa —sasa.\n13. Ucatsti Cainajj Tatiturojj saraquïnwa: —Janiw nayajj uca jach'a mutuyawjja t'akhesquiristti.\n14. Jichhajj aca oraketjja jakonucjjestawa, jichhasti aca orakenjjay muychï, jumat jayarst'ata, janiraqui nayataquejj samarañas utjcchiniti. Uqhamarac qhitis jicjjatasinjja jiwayaquiracchitanïya —sasa.\n15. Ucampis Tatitojj saraquïnwa: —Qhititejj jumar jiwaycätam ucajj pakallko cuti mutuyatäniwa —sasa. Ucatsti Tatitojj mä unanchäwi Cainarojj uchäna, uqhamat jan qhitis jupar jicjjatasinjja jiwayañapataqui.\n16. Cainasti, cawqhantejj Tatitumpi parlascäna uca chekatjja mistuwayjjänwa, ucatsti Nod, sat chekar jaquiriw sarjjäna, ucasti Edén jardinat inti jalsu tokenquiwa.\n17. Cainasti warmipampiw mayachasjjäna, warmisti usur jakeptasinjja Enoc sataruw wawachasi. Ucatsti Cainajj mä marca sayt'ayaraquïna, uca marcarusti Enoc wawapan sutipampiw suticharaquïna.\n18. Enoc chachasti Irad jaken awquipänwa. Iradasti, Mehujaelan awquipänwa; Mehujaelasti, Metusaelan awquipänwa; Metusaelasti, Lamecan awquipänwa.\n19. Lamecasti pä warminïnwa. Maynïri warmipasti Ada satänwa, maynïristi Zila sataraqui.\n20. Ada warmin wawapasti Jabal sataraquïnwa, jupasti carpanacan jaquirinacan awquipawa, uqhamaraqui uywanac uywirinacan awquiparaqui.\n21. Jabal sat jakesti mä sullcaniraquïnwa Jubal sutini, jupasti arpanaca, uqhamarac phusanaca toct'asirinacan awquiparaquïnwa.\n22. Zila warmisti, Tubal-caín sat wawaparuw wawachasiraqui, jupasti herrero jakënwa, bronceta, hierrota yänac luririraqui. Tubal-caín jakesti mä cullacanïnwa, ucasti Naama sataraquïnwa.\n23. Mä urusti Lamec chachajj warminacaparojj aqham sänwa: “Ada, uqhamarac Zila, nayan warminacajja, cuntejj sapcäm ucjja sum ist'apjjam: Nayajj mä jakeruw jiwayta, nayar chhojjrinchatapata, mä waynaru, nayar nuwatapata.\n24. Cainarutejj pakallko cuti phoksusipjjchinejja, nayarojj pakallko tunca pakallkoni cutiw phoksusipjjetani.”\n25. Adanampi, Evampisti wastatwa wawanejjapjjäna, uca wawasti Set satänwa, ucatsti saraquïnwa: “Diosajj yakha wawa churjjetu, cawquïrirutejj Cainajj jiwaycänsa uca Abel lanti” sasa.\n26. Set chachasti mä wawaniraquïnwa, ucasti Enós sata. Ucatwa jakenacajj Diosat mayisjjapjjäna.\n1. ¿Cunatarac Diosar jan iyawsir marcanacast ch'ajjwapjjesti? ¿Cunatarac jakenacast inamayatac ñankha amtasipquisti?\n2. Acapach reyinacajj mayachthapisipjjewa, jilïr jakenacajj mä amtañaruquiw puripjje: Tatitumpiru, ajllit reyipampir kallcatañataqui.\n3. Jupanacajj wararipjjewa: “¡Chinuñanacapat t'akanucusipjjañäni! ¡ñach'añanacapat jararasipjjañäni!” sasa.\n4. Ucampis alajjpachan jaquir Tatitojj larusiwa, jupanacat sawcasiwa,\n5. k'apisiñampiw mulljanti, tipusiñampiw saraqui:\n6. “Naya pachpaw reyijjarojj ajllista, Sión, kollan kollojj patjjaruw utt'ayta” sasa.\n8. “Wawajjay, ist'am awquimana yatichäwinacapa, janiquiy taycaman yatichäwinacapjja jisc'achamti.\n9. Uca yatichäwinacasti jumataquejj mä suma c'achachäwïniwa, mä suma collarar uñtataraqui.\n1. Jesusasti Belén marcanwa nacïna Judea orakena, ucapachasti Herodesaw reyïscaraquïna. Jerusalén marcarusti mä jakenacaw inti jalsu toketa purinipjjäna, jupanacasti magonacäpjjänwa.\n2. Jisct'apjjaraquïnwa: —¿Cawquinquis nasqui uca judionacan reyipajja? Uñjapjjtwa jupan warawarapa inti jalsu tokena, ucatwa jupar yupaychiri jutapjjta —sasa.\n3. Uqham yatisinjja, rey Herodesajj mayjt'asïnwa, uqhamarac Jerusalenan take jaquir jakenacasa.\n4. Ucapachaw reyejj take jilïri sacerdotenacaru, ley yatichirinacampiru jawsthapiyäna, ucatsti jisct'araquïnwa cawqhantejj Cristojj naciñapäcäna uca toketa.\n5. Jupanacasti sapjjänwa: —Judeanquïr Belen marcanwa naciñapa, profetasti uqhamwa khanañchäna:\n6. ‘Jumajj, Judea orakenquir Belén marca, janiw sinti jisc'äctati take aca marcanquiri jilïrinac taypinjja, jumatwa mä jilïrejj mistuni. Jupaw uñjaraquini aca Israel marcajjarojja’ sasa.\n7. Ucapachaw rey Herodesajj jamasat uca magonacarojj jawsasin jisct'äna cunapachapunisa uca warawararojj uñjapcatayna uca.\n8. Ucatwa jupanacarojj Belenar qhitäna, saraquïnwa: —Sarapjjam, jisct'apjjaraquim cawqhantï uca wawajj nasqui uca. Jicjjatasinsti nayar yatiyapjjaraquita, ucat nayan yupaychir sarañajjataqui —sasa.\n9. Take uca ewjjanac ist'asinjja magonacajj sarawayjjapjjänwa reyin ucatjja. Inti jalsu token wali c'ajquir warawarasti jupanacan nayrakatap sarascaquïnwa, ucampis warawarajj cawqhantejj wawajj nascatayna ucqharuw sayt'äna.\n10. Uca magonacasti warawarar uñjasinjja wal cusisipjjäna.\n11. Utar mantasinsti wawampiru, María taycapampiruw jicjjatapjjäna. Ucatwa quillt'asisina yupaychapjjäna. Cajanacapat apsusisinjja, kori, incienso, mirra ucanacwa juparojj churapjjäna.\n12. Magonacasti mä samca tokwa yatipjjäna jan Herodesan ucaru cutt'añataqui, ucatwa yakha thaquinjam marcaparu cutt'awayjjapjjäna.\n13. Magonacan sarjjapjjatapatsti, Diosan mä angelapaw Josearojj samcan uñstäna, ucatsti sänwa: “Sartasim ucatsti wawampiru María taycapampiru irpjjarum Egipto marcar sarjjam; ucancaraquim cunapachcamatï nayajj siscäma ucürcama, Herodesasti wawarojj jiwayañataquiw thakani” sasa.\n14. Ucapachaw Joseajj sartasisina arumpacha wawampiru taycapampiru irpjjaruwayjjäna Egipto marcaru.\n15. Uca Egipto marcansti Herodesan jiwañapcamaw ucancapjjaraquïna. Take acanacasti phokhasiscänwa cuntejj Diosajj profetap toke arscäna ucarjama: “Egiptotwa wawajjarojj jawsta” sasa.\n16. Cunapachatï Herodesajj magonacan juparu sallkjatapa amuyasïna ucapachajja walpun colerasïna, ucatsti mä arsüwi mistuyaraquïna take yokall wawanacaru jiwarayañapataqui pä maranit aynacharu, take Belenanquirinacaru, uqhamarac uca jac'anquirinacarusa, cunapachatï magonacajj juparu siscatayna uca urunacarjama.\n17. Uqhamatwa Jeremías profetan kellkatanacapajj phokhasïna:\n18. “Mä aruw ist'asi Ramá sat marcana. Wali jachañanaca uqhamaraqui wali llaquisiñanaca; ucasti Raquelaw wawanacapat wali jachascäna, jupasti janiw chuymachatäñjj muncänti, wawanacapajj jiwaratäjjatap laycu.”\n19. Herodesajj jiwjjän uca khepatsti, wasitatwa Diosan angelapajj Josearojj samcan uñstaraquïna Egipto marcana, ucatsti saraquïnwa:\n20. “Sartasim, ucatsti wawampiru taycapampiru irpjjarusin Israel marcaru cutt'awayjjam, wawaru jiwayañ munirinacasti jiwjjapjjewa” sasa.\n21. Ucapachaw Joseajj, wawampiru taycapampiru irpjjarusina Israel marcapar cutt'awayjjäna.\n22. Joseasti yatiraquïnwa Arquelao sat chachan Judea marcaru apnakascatapa, Herodes awquipan lantipata, ucatwa jupajj ucar sarañjja ajjsaräna, ucampis jupajj mä samca toke yatiyataraquïnwa, jupan Galilearu sarjjañapataqui.\n23. Ucar purisinsti, Nazaret marcaru jacasiriw sarjjapjjäna. Acasti phokhasiscänwa cuntejj Diosajj profetanac toke arscäna ucanacarjama: “Nazaretanquir Jesús satäñapataqui.”


Juan 11 | Online Bible | New World Translation\nLazaron jiwatapa (1-16)\nJesusajj Martampir Mariampiruw chuymachtʼi (17-37)\nJesusajj Lazaroruw jaktayi (38-44)\nJesusar jiwayañatakiw parlakipapjje (45-57)\n11 Ukatjja Lázaro sutini mä jaqew usuntatäna. Jupajj Betania markatänwa, Mariampi Martampi kullakanakapas uka jiskʼa markanwa jakapjjarakïna. 2 Uka Mariaw mä suma qʼapkiri* aceitempejj Tatitur warjjattʼäna, ñikʼutapampiw kayunakapsa wañsuyarakïna. Jupan Lázaro jilapaw usuntatäna. 3 Ukhamasti kullakanakapajj Jesusan ukaruw maynir khitapjjäna, akham sasin yatiyaniñapataki: “¡Tata, uñjam! Khitirutï jumajj munaskta ukaw usuntata” sasa. 4 Jesusajj uk istʼäna ukhajja, akham sasaw säna: “Uka usojj janiw jiwañar apkaniti, jan ukasti Diosar jachʼañchañatakiwa, ukhamat Diosan Yoqapajj uka usu taypi jachʼañchatäñapataki” sasa. 5 Martasa, Mariasa, Lazarosa Jesusan wali munatäpjjänwa. 6 Ukhamarus Lazaron usutätap yatïna ukhajja, cheqpachansa pä urumpiw jupajj kawkinkkäntï uka lugarankaskäna. 7 Uka qhepatjja akham sasaw discipulonakar säna: “Mayamp Judear sarañäni” sasa. 8 Discipulonakapajj jupar sapjjarakïnwa: “Rabí,* jichhakirakis Judeankir jaqenakajj qalampi kʼupjañatak thaqasipkayätamjjä, ¿mayampit jumajj ukar saräta?” sasa. 9 Jesusasti sarakïnwa: “Uru qhanajja tunka payan horanakaniwa, ¿janich ukhamäki? Uru qhanan sarnaqki ukajja, janiw kunampis lanktʼaskiti, akapachan qhanap uñjatap layku. 10 Arum sarnaqki ukajja lanktʼasiwa, qhanajj jupan jan utjatap layku” sasa. 11 Ukanak parlañ tukuyasasti, akham sasaw sarakïna: “Lázaro amigosajj ikiskiwa, jupar sartayiriw nayajj ukar saraskta” sasa. 12 Ukatwa discipulonakajj jupar sapjjäna: “Tata, ikiskchejja waliptaskaniwa” sasa. 13 Jesusajj Lazaron jiwatapatwa parlaskäna, arkirinakapasti ikin samartʼañatsa parlkaspa ukhamwa amuyapjjäna. 14 Ukatwa Jesusajj jupanakar qhan säna: “Lazarojj jiwatawa, 15 ukampirus jumanak laykojj wal kusista, walik nayajj jan ukankkayätti, ukhamat jumanakan creyipjjañamataki. Jupan ukar sarapjjañäni” sasa. 16 Ukatsti Ispa* sat Tomasejj akham sasaw discípulo masinakapar säna: “Jiwasajj sararakiñäni, jupamp chik jiwañasataki” sasa. 17 Jesusajj purïna ukhajja, Lazarojj pusi urunakaw sepulturankjjäna. 18 Betania markajj Jerusalén jakʼankänwa, niya kimsa kilometronak* sarañankänwa. 19 Walja judionakaw Martampin Mariampin ukarojj jutapjjäna, Lazaron jiwatapat chuymachtʼañataki. 20 Jesusan jutaskatap istʼasinjja, Martajj jupar jikjjatiriw* mistüna. Mariasti utan qontʼatäskänwa. 21 Ukatjja Martajj akham sasaw Jesusar säna: “Tata, jumatï akankasamänjja, janiw jilajajj jiwkaspänti. 22 Jichhajj yatiraktwa kuntï jumajj Diosar maykäta ukanakjja Diosajj churätamwa” sasa. 23 Jesusajj jupar sarakïnwa: “Jilamajj sartjjaniwa” sasa. 24 Ukjjarusti Martajj sänwa: “Nayajj yattwa, qhepa urun jiwatanakajj jaktanipkani* ukhaw jupajj sartanjjani” sasa. 25 Jesusajj jupar sarakïnwa: “Jiwatat jaktañasa jakañasa nayätwa. Khititejj nayar confiyki* ukajja, jiwkani ukhas jaktaniniwa. 26 Taqe khititï jakaski, nayarus confiykitu* ukajja, janipuniw kunapachas jiwkaniti. ¿Jumajj uk creytati?” sasa. 27 Jupajj sarakïnwa: “Jïsa, ukhamaw Tata, nayajj creytwa, jumajj Diosan Yoqap Cristötawa, khititï akapachar jutki ukätawa” sasa. 28 Ukanak sasajj María kullakapar jawsiriw jupajj saräna, jamasatwa akham säna: “Yatichirejj akankjjewa, jawstamwa” sasa. 29 Uk istʼasasti Mariajj mäkiw sartasin jupan ukar saräna. 30 Jesusajj janïraw uka jiskʼa markar mantkänti, jan ukasti kawkintï Martajj jupamp jikiskäna* ukankaskänwa. 31 Mariar jankʼaki sarthapisin misturi uñjasajja, jupamp chika utankasipkäna, chuymachasipkarakïna uka judionakajj sepulturar jachiriw saraskpacha sasaw amuyapjjäna, ukatwa jupar arkapjjäna. 32 Mariajj Jesusan ukar purisin jupar uñjäna ukhajja, nayraqatapar killptʼasisaw* akham säna: “Tata, jumatï akankasamänjja, janiw jilajajj jiwkasapänti” sasa. 33 Jupar jachir uñjasasa jupamp chika jutir judionakar jachir uñjasas Jesusajj walpun llaktʼasïna,* chuymapsa chʼalljjtayasirakïnwa. 34 Jupasti sänwa: “¿Kawkirus uchapjjta?” sasa. Jupanakasti “Tata, jutamaya, uñjarakim” sasaw sapjjarakïna. 35 Ukatjja Jesusajj jachaqtʼasïnwa. 36 Ukatwa judionakajj akham sasin sapjjäna: “Uñjapjjam, ¡walpun jupar munasitayna!” sasa. 37 Yaqhepajj sapjjarakïnwa: “Aka jaqejj mä juykhurus nayrat qollarakïnsä,* ukhamajj aka jaqen jan jiwañapatakejj ¿janit kuns lurkaspänjja?” sasa. 38 Ukjjarusti mayampwa Jesusajj chuym chʼalljjtayasïna, ukatjja sepulturaruw saräna. Cheqas uka sepulturajj mä jachʼa putünwa, mä qalampi atkatatarakïnwa. 39 Ukatjja akham sasaw Jesusajj säna: “Uka qal ateqapjjam” sasa. Ukampis jiwirin Marta kullakapajj akham sasaw jupar säna: “Tata, niya thujstatäjjpachawa, pusi uröjjchejjaya” sasa. 40 Jesusajj jupar sarakïnwa: “Jumatï creyïtajja Diosan kʼajkir chʼamapwa uñjäta sasajj ¿janit sisksma?” sasa. 41 Ukatwa jupanakajj uka qal ateqapjjäna. Jesusasti alajjpacharuw uñtäna, sarakïnwa: “Awkiy, nayar istʼatamat yuspärsmawa. 42 Cheqansa nayajj yattwa, jumajj istʼapunistawa. Nayamp chik saytʼatäsipki uka jaqenak laykuw nayajj ukham sista, ukhamat nayar khitanitam creyipjjañapataki” sasa. 43 Ukanak sasasti akham sasaw jupajj jachʼat artʼäna: “¡Lázaro, mistunim!” sasa. 44 Ukatsti jiwatäkäna uka jaqejj mistunïnwa, kayunakas amparanakas telanakamp chʼoqantata, ajanupas mä pañompi chʼoqantata ukhamaw mistunïna. Jesusasti sarakïnwa: “Chʼoqarapjjam, sarnaqarakpan” sasa. 45 Marian ukar jutir judionakatjja, kuntï Jesusajj lurkäna uk uñjasajj waljaniw jupar confiyapjjäna.* 46 Yaqhep judionakajj fariseonakan ukaruw sarapjjäna, kunanaktï Jesusajj lurkäna ukanakwa yatiyapjjäna. 47 Ukatwa jilïr sacerdotenakasa fariseonakas Sanedrinankir* jaqenakar tantachthapipjjäna, sapjjarakïnwa: “¿Kamachañänisa? Aka jaqejj walja milagronakwa luri. 48 Ukhamak jaytañäni ukhajja taqeniw jupar confiyapjjani,* ukatjja romanonakaw jutasin lugarassa* markassa aparapjjestani” sasa. 49 Caifás sutini mä jaqew jupanak taypinkaskäna. Jupaw uka maran jachʼa jilïr sacerdotënjja, jupanakarojj sänwa: “Jumanakajj janiw kunsa yatipktati, 50 janirakiw amuyasipktasa, jumanakatakejj walïspawa mä sapa jaqen marka layku jiwañapajja, markpach tukjatäñat sipansa” sasa. 51 Jupajj janiw pachpa amuyupat uk parlkänti. Niyakejjay uka maranjja jachʼa jilïr sacerdotëchïnjja, Jesusan judionak layku jiwañapatwa jupajj mä profecía arsuskäna. 52 Ukampirus janiw judionak laykukejj jiwañapäkänti, jan ukasti Diosan wawanakapar mayaru tantachthapiñatakiw jupajj jiwañaparakïna, uka wawanakapajj anatatataw uñjasipjjäna. 53 Jupanakajj ukürutpachwa jupar jiwayañatak parlakipapjjäna. 54 Ukhamasti Jesusajj janiw judionak taypin qhan sarnaqjjänti, jan ukasti wasar jakʼan utjki uksanakaruw sarjjäna, Efraín sat markaru. Ukanwa discipulonakamp chik quedasïna. 55 Judionakan Pascua fiestapaw jakʼankjjäna. Ukhamajja markpachankir walja jaqenakaw janïr Pascua qalltkipanjja Jerusalenar makatapjjäna, Leyirjam qʼomachasiñataki. 56 Ukatsti jupanakajj Jesusaruw thaqapjjäna. Templon saytʼatäkasajj akham sasaw jupanakkam parlapjjäna: “¿Kamsapjjtas jumanakajja? ¿Janit jupajj fiestarus jutkani?” sasa. 57 Jilïr sacerdotenakasa fariseonakasa akham sasaw jaqenakar sapjjatayna: “Maynitï Jesusajj kawkinkisa uk yatini ukhajja yatiyapjjetätawa” sasa. Ukjja jupar katuntañatakiw sapjjäna.\n^ Griego arunjja, “niya tunka phesqani estadionaka”. Mä estadiojj 185 metronakanïnwa.\n^ Variante: “jupamp jakisiriw”.\n^ Griego arunjja, “sartanipkani”.\n^ Variante: “jakiskäna”.\n^ Griego arunjja, “espiritun walpun llaktʼasïna”.\n^ Griego arunjja, “nayranak jistʼararakïnsä”.\n^ Jan ukajja, “iyawsapjjani”.\n^ Ukasti templot parlaski.


Isaías 40 - Holy Bible [Aymara Bible 1997] - (Isa 40)\nJumanacan Diosamajj aqham siwa; “Chuymachapjjam, chuymachapjjam marcajjaru,\nJerusalenarusti munasiñampirac parljjayapjjam, Esclavo sarnakañapajj tucusjjewa sapjjaraquim, jan wali luratanacapatjja phokhjjewa, amparajjatsti mä ucqhampi catokjjaraqui, take juchanacapat mutuyäwi catokañapäcän ucjja.”\nMä aruw art'asiraqui: “Wasaranjja Tatitutac mä thaqui waquichapjjam, mä cheka thaqui k'omachsupjjam wasara chekanacanjja.\nTake p'iyanacsti phokhantapjjam, kollunacsa, patanacsa qhusqhachapjjaraquim, take jakhenacsa, kollunacsa suma pampachjapjjaraquim.\nUcapachaw Tatitojj c'ajquir cancañap uñacht'ayani, take jakenacaraquiw uñjapjjani. Pachpa Tatituw ucjja saraqui.”\nMä aruw arsu: “Art'am” sasa. Nayasti saractwa: “¿Cunrac art'ästi?” sasa. “Take jakejj korar uñtataquiwa, ¡mä pankarar uñtata juc'a urunacataquiquiraquiwa!\nKorajj wañsuwayjjaquiwa, pankaras ancuntawayjjaquiraquiwa, cunapachatejj Tatitun phust'atapajj uca cheka pasawayi ucqhajja. Chekpachansa jakejj mä koraru uñtataquiwa.\nKorajj wañsuwayjjaquiwa, pankaras ancuntawayjjaquiraquiwa; ucampis Diosan arunacapasti wiñayataquipuniw jacaraquini.”\nSión, mä kollu patar maqhatam, wali ch'amampirac art'am, mä suma yatiyäwi yatiyañamataqui. Jerusalén marca, jan ajjsarasa art'ascaquim, Judá orakenquir marcanacarusti yatiyaraquim: “¡Acanquiw jumanacan Diosamajja!” sasa.\nTatitojj ch'amapampiw purini, take cunsa ch'amampiraquiw apnakani. Marcaparusti apanjjaraquiniwa, khespiyanjjasinjja.\nCunjämatejj mä awatirejj ovejanacap ant'ata jutejja, uqhamaraquiw jupajj juti, amparapar ovejanac icht'ata, ichjjarusiwa ovejanacaparojja, uqha wawachat ovej kallunacarusti sum uñjaraqui.\n¿Qhitis jach'a lamar kotjja amparapampi tupt'ejja; jan ucajj luc'anapampi alajjpachan kawkch'ätapsa tupt'ejja? ¿Qhitiraquis mä sapa tupuru take aca oraken lak'anacapsa apthapejja? ¿Jan ucajj take kollunacsa mä balanzar apjjatasin waytejja?\n¿Qhitirac Tatiturusti janiw walïctati saspasti? ¿Jan ucajj qhitich juparojj yatichaspajja?\n¿Qhitis juparojj ewjjanacsa jan ucajj amuyt'äwi arunacsa churi? ¿Qhitich juparojj cheka cancañampi taripäwi uñjañ yatichaspa? ¿Qhitis juparojj yatiñ cancañsa yatichaspa? ¿Qhitich juparojj yatiñ cancañ churaspa?\nJupataquejj take marcanacajj mä uma ch'akar uñtataquiwa, balanzansti mä jisc'a lak'ar uñtataquiraquiwa, kotanquir marcanacasti mä sapa ch'allampi sasiquiwa.\nTake Líbano kollunsti janiw walja animalanacajj utjquiti sacrificio loktañataquejja. Janiraquiw lawas ninataquejj ucacam utjquiti.\nTake marcanacasti janiw jupa nayrakatanjja cunäpquisa, jupataquejj janiw cunäpquisa.\n¿Cunampirac jumanacasti Diosarusti tinct'ayapjjasmasti? ¿Cuna yakha diosampirac Diosarusti ‘Aqhamaw’ sapjjasmasti?\nYakha diosanac luririnacajj diosanacapataquejj metalanac umatatayasaw lurapjje, mä joyero jakeraquiw ucarojj korimpi apaquipi, kollke cadenanacraqui lurarapi.\nMä yakha diosa lurirejj jan ñusantir maderwa ajlli, ucatsti mä suma luriri thakaraqui, uca diosa sum sayt'ayañapataqui, jan liwisiñapataquiraqui.\n¿Janit jumanacasti yatipcäyäta? ¿Janit uqham sir ist'apjjerïcta? ¿Janit nayratpach ist'apjjerïctasti? ¿Janit aca orake kalltäwitpach amuyt'apctasti?\nJupasti jach'a ch'amani jakenacarojj janis cunäcaspa uqhamwa tucuyi, aca oraken jach'a jilïrinacarusti chhaktayaraquiwa.\nUcqha horasa ayruntata chhuyu alinacampi sasiwa, jichhaquis saphintasipcaspa uqhama. Diosatejj jupanacjjaru phust'anchejja, jupanacajj ancuntjjapjjaquiwa, tutuca thayasti jupanacarojj mä t'unäcaspas uqhamwa apasjjaraqui.\nKollana Diosasti jisct'araquiwa: “¿Cunampis jumanacajj uñtasiyapjjetata? ¿Qhitis nayampi chicachasiraquispajja?”\nAlajjpach uñtapjjam ucatsti uñatatapjjaraquim: ¿Qhitis take ucanac uscojja? Qhititejj jupanacar mayat mayat jalanokqui ucajj sapakat mayniruw sutitcam jawsaraqui. Wali jach'aw ch'amapajja munañanïñapasa, janiraquiw maynis chhakquiti.\nIsrael, Jacobon marcapa, ¿Cunatsa jumajj sista? ¿Cunatsa uqham parlta? “Tatitojj janiw nayan cunancatajjsa amuyquiti, Diosajj janiw nayatjja llaquisquiti” sasa.\n¿Janit yatipctasti, janit ist'cta? Tatituw, wiñay Diosajja, aca orakpacha lurirejja, janiw jupajj ch'amtayquiti, janiraquiw karjasquisa, yatiñ cancañapasti jan tucusquiriwa.\nJupaw karitarojj ch'am churi, pisi ch'ama jakerusti ch'am yapt'araqui.\nWaynanacas karjtaquispawa, ch'amtayapjjaquiraquispawa, wali ch'amaninacasa aynacht'aquiraquispawa,


Wilamasinakar arxatir uta - Tribunales de Familia - Ley fácil - Biblioteca del Congreso Nacional de Chile\nPortada > Ley fácil > Wilamasinakar arxatir uta - Tribunales de Familia\nWilamasinakar arxatir uta\nKunas wilamasinakar arxatir utapaxa, kunanak jupanakax lurapxi ukhamarak kunjamas arsunak jupar apaysnaxa.\nKunats utjix aka wilamasinakar arxatir utaxa\nWilamasinakan jan wali qamirinakar tuqisirinakar askicht’asa walir apañtakiwa. Chile Markan iwxatapxiw wilamsinak arxatir uta askicht’asis sum sarayañtakiwa.\nAka wila masinakar arxatir utax luratawa aka amuyunakata:\nWilamasinakar arxatañtakix mayapt’ayas luratawa.\nPanpachan nuwasitanakar askichasis sumar puriyañtakiwa.\nSum amuyt’as nuwasitanakamp qhananchayañaw taqi lurawinakapata. Ukanak askichañtakix arxatiritakix utjiw mä yatir qhananchayiri wilamasinakan nuwasitanakapata.\nArxatirix sum yatiñapaw taqi aka kamachinakata, sapat sapar jiskt’asa sum arsuyañapawa.\nRatuki qhananchayañapaw aka lurawinaka.\nAka yanapaw jilayañapaw sum sarayasa\nKuna lurawinaks askichix wilamasinak arxatir utaxa\nUta wawa katuqañtaki\nChile Markat yaqha markar iyawsiri wawanak, imillanaka, yuqallanaka mistuñpataki.\nArxatirir jaljasit chacha warmix mayiñapaw utjirinakap jaljasiñtak ukat arxatiriw sanix jaljasit chacha warmir suma amuyur puriñpataki.\nWilamasin utjawinakapa: Chacha warmin utapax janiw aljatakaspat, ukhamarak janiw qullqit mat’atakirakispat jan panpachan amtatakchi ukaxa.\nWawanakar sum uñjañawa\nUtjawinakap jan apnaqaspati usuta jiqhatasit layku\nWawapar sapa urus ukhamarak sapa simanas uñjañapapiniwa\nJan chachachasiñ warmichasiñ munirinaka\nChacha warmi jaljt’ata\nMamap tatap uñtayiri\nImaña: Arxatirir mayiñaw khitis apnakanix wawan, imillana, yuqallana tunka kimsaqallquni marankam utjawinakapa, tatap – mamap jiwataspa jan uñjañ atkaspa usutap layku.\nJani walir apaña imillar yuqalllaru\nImillanakar yuqallanakr jawk’aña\nSum uñjañaw jawq’at jaytat imillanakar yuqallanakar maxt’a waynanakar, k’asu tawaqunakaru.\nChacha warmi jaljasita\nWawanakapan utjirinakapat tatap mamapax sumapiniw uñjañapaxa\nWawapatak qullqi churañawa\nUtjawinakapax jaljatañap chachankir warminkirixa, chacha warmix jaljasitapxi ukaxa.\nMunatapamp jan wali qamasiri\nTaqi kunanak mistuskirinakat wilamasinakan qamawipata.\nKunamas mantañax wilamasinakar arxatir utaruxa\nWilamasinak arxatir utarux kijasiñanak yatiyañaw, kawkir jaqinakas luraskaspaw arxatir taypita.\nQillqat taypit kijanakax churatañapaw jan ukasti arxatirix sarakispaw arsupamp yatiyañpatak, ukatakix arsuwipat laphir qillqtañapawa. Taqi ukanak arxatirix sum uñjas yatiyaniw taqi kijatanak sumar sarañataki.\nTaqi Chile Markan utjit wilamasinakar arxatir utaxa.\nJisa, taqi Markatuqinakanan utjaskiwa. Jisk’a markanakansti utjarakiw arxatir qillqiri wilamasinakar uñjiriraki.\nKijasiñtakix arxatirix utjañapiniti\nJisa, kijasiñtakix utjañapapiniw arxatirixa, jichax jupax jan atkaspat yaqha lurawinak layku ukhamark jupax nuwat warmispa, nuwat chachasp ukax arxatiriw yatiñapaxa,\nArxatir mayiñtakix jan qullqinikch ukax jupax mayispat inaymay irnaqirir yanapirir ukhamark wilamasinakar sum amuyayiru Markatuqipana\nKunamas sarayayix wilamasir arxatir utaxa\nTaqi luratawinakax pä parlawinakaniwa; arsusiñapatak wakichayata yaqhasti sum lup’is qhananchayaña, akan arupat yatiñaw ukatakix arxatirix ukankiwa ukhamarak ist’irinaka.ukhamarak ukan utjiwa kimsa apnaqawi,mayax ordinario sata payasti especial sataraki, kimsasti apnaqawinak amtata sarayañtaki ukhamaraki wilamasipam jan wal qamirinakaru\nKunjamas procedimiento ordinario ukaxa\nMä pit kijasitaxa, arxatirix jawsañapaw mä tantachawir ukat ratuk luras yatiyatañapawa. Ukat kijat jaqix saniñapaw phisqa urur purkipan uka arsusiw urutaki.\nAka arsusiwirux sarañapaw kijasir jaqi ukhamaraki kijat jaqiraki panpachaniw irpasipxañapa arxatiriru, ukat mä amtar puripxani. Uka amtawit arxatirix saniwa jaljasit chacha warmirux sumar askichaspxañapatak ukat arxatiriw sarakinix kunanakas jan waliki ukat kunakas jan walikirak ukanak ukat uñjir masinakar jiskt’an ukat jupanakaw uñjatanakapatxamar arsusipxan ukat qhipürtaki jawsarakini.\nAkanak askichañtakix qhiphürtak jawsatanakar kimsa tunka urukam luratañapawa, arsunakap yatiyatak uka urutpacha. Chacha warmi jaljasitanakax arxatirinakapamp sarapxañapaw ukat jupanakax uñt’ayapxan satanakap ukat uñjir masinakan satanakapampirak, qillqt’at laphinakampi taqi ukanakamp ukat tukuyañtakisti arxatiriw sañapax sapa maynitak akax wali akax jan walikit sasina, ukatsti jawsarakiniw qillqat taypit sañtaki akax akhamaw ukax ukhamarakiw sasina.\nProcedimiento ordinario ukax lurañaw taqi kamachinakan jan qhanakiti ukapachana\nKunas wilamasinakar amuyt’ayirixa\nAmuyt’ayas yanapt’irin, lurawipax nuwasit chacha warmir amuyt’ayas yanapañtakiwa. Yanpt’irix parlawinakapamp yanapt’aniw jupanakar jan sum sasitank askichasipxañapataki, jan arxatir qillt’atar mantasa.\nAka sarayir amtawir jupakiw, Yaqha jan walir puritanakax kijasitañapapunirakiwa, kunalaykutix suma amtawinakar puriñtakix arxatir taypitapiniw luratañapax.\nKunapachas sarañapinix amuyt’ayir yanapiriruxa\nWawanaktaki qullqi mayiñtaki, wawanakar kunapachas uñjayañi uka qhananchayañtaki, arxatir utax yanapt’irir iwxaniw sumar askichasis puriñapataki jan arxatir qillqatanakar pursisa, Yanapt’irimp suma amtatar puripxani ukax wali ch’amamp arxatirix iyawsani taqi uka lurawinakax juicio ukaruw saratakasp ukham waliniwa, jichax jupanakax jan kunar purkapaspa ukax yaqhat qalltañapawa uka juicio ukanuxa\nAmuyt’ayir yanapirixa qullqi pajañati\n- Jupanakaw pajasipxañapax, qhawqas pajasiñak uka Ministerio de Justicia jupanakaw uñjapxixa.\n- Jan qulllqin jaqinakatakisti janiw pajasipkaniti jan ukasti Corporación de Asistencia Judicial jupanakamp yanapatarakispawa ukhamaraki yaqha jan pajasit arxatir sarayirinaka.\nAmuyusis saririnakar irpatanakaxa (wawanakar qullqi churañapatak, wawanakar kunapachas uñjayañi uka qhananchayañtaki) taqi uka lurawinakat janiw qullqi pajañapakiti awisakiw ukanakx pajasiñaspaxa\nJupax qullqinispa ukanaka pajasiñtak ukasti qullqi apnaqiwat jaksuñaw, ukat uñjañarakiw qhawqanis qamasipxix utapan taqi ukanaka\nResoluciones judiciales ukanak uñjirinak sum sarañapatak utjiti\nJisa, wilamasinak arxatir utanakaw uñjasipxix taqi lurawinak sum sarañapataki. Jupanakan lurawinakapax sum askichatañapaw jan mayamp kutiniñapataki. Jan ukasti jaqix jan wawapr yanapañtak jan qullqi churkit ukax, arxatir utax saniw jupax pajañapaw yaqha sarawinakampi.\nKunapachas qalltix aka Nueva Justicia de Familia ukax, kuna mayjachatanakas apkatatax 20.286 uka kamachiruxa\nAka kamachix 19.968 qalltiw wilamasinak arxatir utan, ukat sum qhananchayas sarantayi taypi sata paxsina pä waranqa phisqani marana. Machaq arxatirinakan mantawipax uñjayiw walja lurawinak sum uñjas chiqar sart’ayapxiwa.\nAka kamachix 20.286 mayjachasiw sarawipax tunka phisqani paxsina pä warnqa kimsaqallqu marana. Wilamasinakar arxatir utana jupanakax sum lurañ munapxi taqi lurawinaka, ukhamarak taqi jucha askichawinakas ratuk mistuñapawa.\nNayraqat mayjachat arxatawinak uskuntatanakax akanakawa:\nArxatirinak yapxapxiw (95 ukakam) a, ukat yapxatapxarakiw irnaqirinakamp ukhamaraki apnaqirinakamp (640 ukakama)\nThurt’ayapxiw qillqir arxatirinakar sum lurañpatak taqi jisk’a markanakana.\nSapa tuqina sum sarayirinak uñtyapxi sapa arxatir utataki\nJilir irpirinak taqi tuqinakatak uskupxi taqi wilamasinak arxatir utanakana ukhamarak jilir irpir uskupxaraki juchanak apir tuqina, jach’a arjatir utanakana.\nAka lurawinakax luratañapapiniw yanapir amuyt’ayirimp wawapatak qullqi churañapat, wawap uñjañpataki, Aka amuyt’awinakax sumat sumat luratañapawa\nAka lurawinakax luratañapapiniw yanapir amuyt’ayirimp walja kijasitanakata:wawapatak qullqi churañapat, wawap uñjañpataki, wawanakap uñjañapataki sapa uruna. Aka amuyt’awinakax sumat sumat luratañapawa sapa markatuqinakana.\nArjatirix jawsaychi ukax sarapxañapapiniwa, jichax jupax qillqat taypit mayisisp ukhamarak juchawinakat jark’tasp ukax arxatiriw sañapaxa,\nUtjañapaw sum jajllir sarayirix kijasitanak katuqañtaki\nKijasitanak qillqatanak yatiyañaw arxatir utana